لێخۆشبوونی هەنگاو بە هەنگاو - 4training\nلێخۆشبوونی هەنگاو بە هەنگاو\nMore information about Sorani\nئێمە هەموومان تامەزرۆی پەیوەندییەکی قووڵ و پڕ لە خۆشەویستین، بەڵام بەداخەوە هەموویان ئازار و ناخۆشیمان تاقی کردووەتەوە، تەنانەت دەکرێت هەندێکمان لەلایەن کەسانی دیکەوە سووکایەتیمان پێکرابێت. ئەمە شتێکی ناخۆشە و ئازارمان دەدات. هەروەکو چۆن برینێکی جەستەیی میکرۆب دەیتەنێت و برینەکە دەگەنێ، بە هەمان شێوە برینەکانی دڵمان دەبن بە تاڵی و توندی ئەگەر بێتو پێشوەخت کاردانەوەمان بەرامبەری نەبێت. واتە، تێپەڕبوونی زەمەن بە تەنها چارەسەری بابەتەکە ناکات!\nکاتێک کەسێک ئازارمان دەدات و دڵمان دەشکێنێت، زۆربەی کات کاردانەوەی ئێمە بریتی دەبێت لەوەی کە خۆمان لەو کەسە دوور دەخەینەوە و دیوارێک لە نێوانماندا دروست دەکەین. لە ئەنجامدا، ڕێگە نادەین کەس لێمان نزیک بێتەوە و دواتر بە تەنها دەمێنینەوە. هەروەها لە بەرامبەردا تووڕە دەبین و هەڵەکان بە ناوچاوی کەسی بەرامبەردا دەدەینەوە و هەوڵی تۆڵەکردنەوە دەدەین. ئەمە دەبێتە هۆی ئەوەی کە بیر و هزرمان بەو ئازارەی کە لە لایەن کەسی بەرامبەرەوە پێمان گەیشتووە داگیر بکرێت.\nلە ڕاستیدا لە ڕێگەی ئەم جۆرە ستراتیژییانەوە هەوڵ دەدەین خۆمان لە خراپ جوڵانەوەی خەڵك و هەڵسوکەوتکردن لەگەڵمان بپارێزین، بەڵام لە کۆتاییدا ئەمە دەبێتە هۆی زیاتر برینداربوون و ئازاردانی زیاتری خۆمان. وەکو دەزانین ئەگەر ئازار بدرێیت ئەوا بە خۆشەویستییەوە لەگەڵ کەسانی دیکەدا هەڵسوکەوت ناکەیت. کەسانی ئازادراو، ئازاری کەسانی دیکە دەدەن.\nتاکە ڕێگای ڕزگاری لەدەست ئەم سووڕە شەڕانییە بریتییە لە لێخۆشبوون، کە دەکرێت زۆر زەحمەت بێت ئەگەر بێتو ئازارێكی زۆرمان چەشتبێت. بەڵام دەبێت ئەوەش بزانین کە هەتا لەو کەسە خۆشنەبین کە ئازاری داوین، ئەوا هەر بەو کەسە و ڕابردووشمانەوە دەبەسترێینەوە. ئەمەش بەهۆی ئەوەوە ڕوودەدات کە ناتوانین ئەزموونە پڕ لە ئازار و ناخۆشییەکان لەبیر بکەین و لەبەرامبەردا فشار دەخەینە سەر یادەوەرییەکانمان و هەوڵی لەبیرکردنی شتێک دەدەین کە مەحاڵە. خودا دەیەوێت ئێمە ئازاد بین- دوور بین لە ئازار و تاڵی و ئارەزووی تۆڵەکردنەوە، هەروەها دەیەوێت کە لە ڕابردوومان داببڕێین.\nلێخۆشبوون واتە دەستبەرداربوون لە هەموو جۆرە لۆمە و سەرزەنشتکردنێکی کەسی بەرامبەر و سپاردنی بە دەستی پڕتوانای یەزدان. لێخۆشبوون واتە مەحکومنەکردنی کەسی بەرامبەر و متمانەکردن بە یەزدان و باوەڕبوون بەوەی کە ئەو دادوەرێكی دادپەروەرە و پێویستە ئەو بڕیار لەسەر ئەوە بدات کە کەسی بەرامبەر دەبێت چی بەسەر بێت. هەروەها واتای ئەوەیە کە چیتر گوناهەکانی بەرامبەرەکەم بە هەند وەرناگرم و و دژی خۆی بەکاریناهێنمەوە. بە واتایەکی دیکە، لەبەر ئەوەی کە پێشوەخت لەگەڵ دەرەنجامی گوناهەکانی ئەودا دەژیم و نەمتوانیوە ڕابردوو بگۆڕم، ئێستا کاتی ئەوەیە کە خۆمی لێ ڕزگار بکەم و لە هەموو قەرزەکانی بەرامبەرەکەم خۆشبم (لەو خراپە و هەڵانە خۆشبم کە دژی من ئەنجامی داون).\nئەم بڕیارەش بە تەواوی خۆم دەیدەم و هیچ پەیوەندییەکی بە بەرامبەرەکەمەوە نییە، جا داوای لێبوردن بکات یان نە، یاخود خۆی لەوێ بێت یان نە. ئێمە نابێت پشت بەو کەسە ببەستین کە ئازاری داوین و دڵی ڕەنجاندوویین.\nهەرچەندە لێخۆشبوون بۆ کەسی بەرامبەر شتێکی زۆر باشە، بەڵام بە پلەی یەکەم بۆ خۆم باشە و لەبەر خۆم لەو کەسە خۆشدەبم کە ئازاری داوم. کاتێك لە کەسێك خۆشدەبین، ئەوا دوور دەکەوینەوە لە هەستە نەرێنییەکانی وەکو ترس و تووڕەیی و تاڵی، پاشان برینەکەی دەروونمان ساڕێژ دەبێت و بەتەواوی چاک دەبینەوە.\nهەندێک کات قەدبڕ لێدەدەین و بە خێرایی لە بەرامبەرەکەمان خۆشدەبین، بەڵام دواتر بۆمان دەردەکەوێت کە هێشتا ئاسەواری ئازار و ناخۆشییەکە لەسەر دڵمان ماوەتەوە. كەواتە چۆن دەتوانین بە تەواوی لە بەرامبەرەکەمان خۆش بین؟ ئەم هەنگاوانەی خوارەوە لە پڕۆسەی لێخۆشبووندا هاوکاریمان دەکەن.\nبە وردی سەرنجی سێ هەنگاوی یەکەم دەدەین، زۆر باش دەبێت ئەگەر یارمەتیدەریکت هەبێت.\n١. چی ڕوویدا؟\nبە وردی باسی ڕووداوەکە بکە.\nهەڵەی باو: گشتگیر و ناڕوون دەمێنینەوە.\n٢. چی ئازاری دام؟ چ هەستێکم هەبوو؟\nهەست و سۆزەکان گرنگن و بەشێکی سەرەکی لە بوونی ئێمە پێکدێنێت.\nهەڵەی باو: هەنگاوەکە پشتگوێ دەخەین و خۆمان بە ڕاستییەکانەوە هەڵدەواسین.\n٣. ناوی گوناهەکە بهێنە\nهەڵەکان سووک مەکە و بیانوویان بۆ مەهێنەوە. لە ڕێگەی ئەو شتانەی کە ئەنجامی داوە یان ئەنجامی نەداوە، چۆنیەتی ئەنجامدانی گوناهی بەرامبەرەکەت لێکبدەوە.\nهەڵەی باو: بیانوو بۆ بەرامبەرەکەمان دەهێنینەوە (بەڵام ئەگەر نەتوانین وەکو هەڵە چاوی لێ بکەین، ئەوا ناتوانین لێی خۆشبین).\nئێستاش نوێژ دەکەین و هەموو شتێك بە یەزدان دەسپێرین.\n٤. تاوانی ناڕەوایی و نادادپەروەری بخەرە بەردەم یەزدان\nدەڕۆینە بەردەم یەزدان و تاوانەکانی ئەو کەسە دەخەینە به‌ردەستی کە بووەتە هۆی ئازاردانمان. ئەوەی کە لە دڵماندایە لەبەردەم یەزدان هەڵدەڕیژین و هەموو بابەتە سەرەکییەکانی سێ هەنگاوی یەکەمی پێ دەڵێین.\nهەڵەی باو: ئەم هەنگاوە پشتگوێ دەخەین یان هەست و سۆزمان لە یەزدان دەشارینەوە.\n٥. لە بەرامبەرەکەت خۆش بە\nئێستا باسی لێخۆشبوون دەکەین (من لە ... خۆشدەبم بەهۆی ئەوەی کە ...). ئینجا بڕیارەکە و هەموو بابەتەکە بە یەزدان بسپێرە.\nهەڵەی باو: ئێمە بە یەزدان دەڵێین کە چی بەسەر ئەو کەسەدا بهێنێت کە ئازاری داوین (نەفرەت لەو کەسە دەکەین و جنێوی پێ دەدەین). یان دەڵێین کە دەمانەوێت لەو کەسە خۆشبین (پەروەردگار، تکایە یارمەتیم بدە کە بیبەخشم) بەڵام لە ڕاستیدا هیچ بڕیارێک نادەین.\nتاوانی ناڕەوایی و نادادپەروەری بخەرە بەردەم یەزدان\nیەزدان دادوەر و حاکمە، بۆیە مافی ئەوەمان هەیە کە هەموو نادادیی و ناڕەواییەک ببەینە بەردەمی. دەبێت لەوە دڵنیا بین کە ئەو دادپەروەریی جێبەجێ دەکات و حوکمی هەموو کەسێک دەدات، کەواتە دادوەریکردن ئیشی ئێمە نییە. ئێمە مافی ئەوەمان نییە کە تۆڵە لە کەس بکەینەوە و حوکمیان بەسەردا بدەین.\nهەروەکو چۆن لەم جیهانەدا تاوانەکان دەبەینە بەردەم حاکم و دادوەریی دادگاکان، بە هەمان شێوە دەتوانین تاوان و ناڕەواییەکان بخەینە بەردەم خودا. پێویست ناکات لەوە بترسین کە هەستی خودا بریندار دەکەین، بەڵکو دەتوانین بەتەواوی ڕاستگۆ بین و ئەوەی لە دڵماندایە لەبەردەمیدا هەڵیبڕێژین. دوای ئەوەی کە لە باسکردنی تاوانەکان بۆ خودا تەواو دەبین، پێویستە بە تەواوی واز لە تۆمەت و تاوانەکان بهێنین و هەموو شتێک بسپێرین بەدەستی پڕتوانا و دادوەرانەی یەزدان. واتە چیتر بەردەوام نابین لە مەحکومکردنی بەرامبەرەکەمان، بەڵكو حوکمدانەکە بۆ یەزدان بەجێدەهێڵین.\nچەند ڕێنماییەکی زیاتر\nداوای یارمەتی لە کەسێكی دیکە بکە\nسەختە کە تەواوی ئەم پڕۆسەیە ببڕیت بەبێ پشتگوێخستنی هەندێ لە سیما و خەسڵەتەکان. کەسێك پەیدا بکە کە هەمیشە لەگەڵت بێت و نوێژت بۆ بکات.\nگوناهەکانی خودی خۆمان\nکاتێك کەسێک ئازارمان دەدات، بەبێ ئەوەی بمانەوێت بە خراپی لەگەڵ کەسانی دیکەدا دەجووڵێینەوە و هەڵەیان بەرامبەر دەکەین. گرنگە کە ئەم شتانە پشتگوێ نەخەین بەڵكو تۆبە بکەین و داوای بەخشین بکەین. لێرەدا هەر زوو هەموو ئەو شتانە پاک بکەوە کە بە مێشکتدا دێن.\nهەندێک کات لە خۆمان تووڕە دەبین و بەهۆی شتێکەوە لۆمە و سەرزەنشتی خۆمان دەکەین. یەزدان لە ڕێگەی عیسای مەسیحەوە پێشنیاری ڕێگەیەکمان بۆ دەکات بۆ ئەوەی لێمان خۆشبێت و پاکمان بکاتەوە. بەخشینی خۆت واتە قبوڵکردنی پێشنیارەکەی خودا و جێبەجێکردنی.\nهەندێک کات لەبارەی خوداوە خراپ بیر دەکەینەوە، بگرە لێشی تووڕە دەبین. لەبەر ئەوەی یەزدان هەڵە ناکات، کەواتە هیچ تاوانێک بوونی نییە کە پێویست بە لێخۆشبوون بکات. بەڵام گرنگە کە دەستبەرداری تووڕەیی ئەو هەستە نەرێنییانە بین کە لە بەرامبەر خودا هەمانە.\nبە لێخۆشبوونەوە دەچەسپێم\nکاتێك هەست و سۆزە کۆنەکانت سەریانهەڵدایەوە، ئەوا وەبیر خۆت بهێنەوە کە تۆ پێشوەخت بڕیاری لێخۆشبوونت داوە. پاشان دەبینیت کە ئەو هەست و سۆزانە دەڕۆن و چیتر ناگەڕێنەوە. بەڵام نابێت ئەوەش لەبیر بکەین کە دەکرێت هەندێک کات دید و ڕوانگە و چینی قوڵی ئازارەکان سەرهەڵبدەنەوە کە پێشوەخت باست نەکردوون. ئەو کات دەتوانین دیسان پڕۆسەی لێخۆشبوون ببڕین بۆ ئەوەی دڵنیا بین لەوەی کە بەتەواوی هەموو مەوداکان چارەسەر کراون. بەو شێوەیە دەتوانین بە تەواوی و لە قوڵایی دڵمانەوە لە بەرامبەرەکەمان خۆشبین.\nبەباشی بە خۆتدا بچۆوە\nبە دوو خولەک ئەم پرسیارەی خوارەوە لە خودا بکە:\nخودا، دەبێت لە کێ خۆشبم؟\nگوێ لە خودا بگرە و بە باشی تماشایەکی پەیوەندییەکانت بکە، (دایک و باوک، خێزان، خزم و ئاشنا، هاوڕێ و برادەر، دراوسێ، هاوکار، هاوپۆل، مامۆستا، قەشە، خۆت، یەزدان، ...) چۆن ئازار درام و کێ ئازاری دام؟\nئەم ڕێنماییانە یارمەتیت دەدەن کە بزانیت ئایا ئەو پەیوەندییەی کە لەگەڵ کەسێکدا هەتە باش و دروستە یان هێشتا بە جۆرێک شکاوە و دروست نییە:\nبیر لەو کەسە بکەوە: دەتوانیت لە قووڵایی دڵتەوە هیوای سەرفرازی و سەرکەوتنی بۆ بخوازیت؟\nبیهێنە پێش چاوی خۆت کە لەسەر شەقام چاوت بەو کەسە دەکەوێت. چ هەستێکت دەبێت؟ ئایا هێشتا ناوچاوت گرژە و لە دڵتدا ڕقت شاردووەتەوە؟\nدەمەوێ یەکەم جار باسی کام ئازار بکەم؟\nدەبێت کێ لەم پڕۆسەیەدا هاوکاریم بکات؟ بە وردەکارییەوە ڕوونی بکەوە کە چۆن بەردەوام دەبیت!\nRetrieved from "https://www.4training.net/mediawiki/index.php?title=Forgiving_Step_by_Step/ckb&oldid=48204"


نەخۆشییەكی دیكەی ڤایرۆسی هەڕەشە لە مرۆڤایەتی دەكات - تۆڕی میدیایی خەڵک\nخەڵک_ سەرۆک وەزیرانی عێراق ڕەزامەندی نیشاندا بۆ خەرج کردنی پاداشتی کارمەندانی سەر سندوقەکانی دەنگدان، کە لە 10ی ئۆکتۆبەری ساڵی ڕابردوو ئەنجام درا. کۆمسیۆنی باڵای سەربەخۆی هەڵبژاردنەکانی عێراق لە بەیاننامەیەکدا ئەماژەی بەوەکردووە، ئامادەکارییەکان تەواو کراوە بۆ پێدانی پاداشتی دارایی بە مامۆستایانی زانکۆ و فەرمانبەران و دەرچچوانی دانەمەزراو، کە سەرپەرشتی پڕۆسەی هەڵبژاردنەکانیان کردووە. ڕاشیگیاندووە، دوای نووسراوی سەرۆکی ئەنجوومەنی کۆمیسیاران، مستەفا کازمی، سەرۆک وەزیران ڕەزامەندی داوە و لە 9-1-2022 نووسراوی (سوپاس و پێزانین) ی بۆ مامۆستایانی زانکۆ و فەرمانبەران کردووە. جەختیسی کردۆتەوە، نووسراو ئاڕاستەی وەزارەتی دارایی کراوە بۆ خەرج کردنی پاداشتی دارایی سەرجەم کارمەندانی سەر سندوقەکانی دەنگدان، کە پێکهاتوون لە 30 هەزار کارمەند و ڕەوانەی گەنجینەی پارێزگاکان دەکرێت\nرێكخراوی تەندروستیی جیهانی هۆشداریی دەدات\nبەهۆی ڤایرۆسی سیی جگەرەوە هەموو 30 چركەیەك كەسێك دەمرێت بەپێی راپۆرتی رێكخراوی تەندرووستیی جیهانی لە ساڵوەگەڕی رۆژی جیهانی هەوكردنی جگەر، بۆیە داوا لە هەموو لایەك دەكات هاوكاربن لە كۆتایهێنان بە ئەم نەخۆشییە كە هەڕەشە لە جیهان دەكات تا ساڵی 2030.\nتیدڕۆس ئەدهانۆم گیبریسۆس سەرۆكی رێكخراوی تەندرووستیی جیهانی رایگەیاند، گەیشتن بە خۆپارێزیی و چاسەری هەوكردنی جگەر هێشتا نزمە، زیاد لە 350 ملیۆن كەس بە دەست ئەم نەخۆشیەوە دەناڵێنن، زیاد لە80% یان ناتوانن بگەن بە چاودێریی و چارەسەر.\nبەپێی توێژینەوەیەكی رێكخراوی تەندرووستیی جیهانی تا ساڵی 2030 دەتوانرێت رێ بگیرێت لە مردنی نزیكەی 4.5 ملیۆن مردنی پێشوەخت لەئەو وڵاتانەی داهاتیان نزمە یان نێوەندە لە رێگای ڤاكسین و دەرمان و هۆشیاركردنەوەوە.\nنەخۆشی ڤایرۆسی جگەری چەند جۆرێكی هەیە لە زۆرینەی وڵاتانی دنیادا بڵاوە و بەشێكیان چارەسەری مەحاڵە، زۆرینەیان دەمرن.\nهێلیكۆپتەرێكی سوپای عیراق لە خورماتوو كەوتە خوارەوە


یاسادانه‌رانی لوبنانی له ڕۆژی یه‌کشه‌ممه‌دا سه‌رۆکێکی نوێ هه‌ڵده‌بژێرن\nی مانگی پـێنج ٢٤, ٢٠٠٨\nیاسادانه‌رانی لوبنانی ڕۆژی یه‌کشه‌ممه ده‌نگ بۆ سه‌رۆکێکی نوێی ووڵاته‌که ده‌ده‌ن. ئه‌مه‌ش به یه‌که‌م هه‌نگاو داده‌نرێت به‌ره‌و هێورکردنه‌وه ڕه‌وشی ووڵاته‌که و چاره‌سه‌رکردنی ئه‌و ناکۆکی‌یه سیاسی‌یه‌ی بۆ ماوه‌ی 18 مانگه له نێوان لایه‌نه ڕه‌که‌به‌ره‌کان‌دا په‌یدابووه.\nپه‌رله‌مانی لوبنانی له‌م کۆبونه‌وه‌یه‌ی ڕۆژی یه‌کشه‌ممه‌د، فه‌رمانده‌ی له‌شکری ژه‌نه‌ڕاڵ میشێل سوله‌یمان هه‌ڵده‌بژێرن بۆ ئه‌وه‌ی پۆستی سه‌رۆکایه‌تی ووڵاته‌که پڕبکاته‌وه که له مانگی یانزده‌ی ڕابردووه و به‌تاڵه.\nجێی باسه، ئه‌م ڕۆژی هه‌ڵبژاردنه ده‌ست نیشان کرا پاش ئه‌وه‌ی هه‌ردوولایه‌نی حکومه‌تی لوبنانی و گروپی ئۆپۆزسیۆنی حیزبوڵا گه‌یشتنه ڕێکه‌وتن له‌و باره‌یه‌وه. هه‌مان ڕێکه‌وتن بانگه‌شه‌ی دامه‌زراندنی حکومه‌تێکی یه‌کگرتوو ده‌کات و به‌م شێوه‌یه لایه‌نی ئۆپۆزسیۆن مافی ڤیتۆی ده‌بێت و گروپی چه‌کداری حیزبوڵا په‌یوه‌ست ناکات به‌وه‌ی چه‌ک دابنێت.


عه‌لی سوره‌چۆمی – سه‌رده‌شت\n1 2 3 … 6 داهاتوو »\nڕۆژ خەریک بوو ناوەندی ئاسمانی چۆڵ دەکرد ،بەرەبەرە سێبەر دادەھات. ڕۆژێکی گەرم لە نێو دارەکاندا تاقەتی لێ بڕی بووین. درێـــــــژه‌ی بــابه‌ت→\nلەوەرزی دووھەمی بیرەوەریەکانم دا…. درێـــــــژه‌ی بــابه‌ت→\nبەشی: سەدو یەکەمی گەڕانەوە(١٠١) نووسینی: عەلی سوورەچۆمی\nبەشی: سەدو یەکەمی گەڕانەوە(١٠١)\nبەشی ٧ی ڕووداوەکان.\n……… درێـــــــژه‌ی بــابه‌ت→\n…………. درێـــــــژه‌ی بــابه‌ت→\n………….. درێـــــــژه‌ی بــابه‌ت→


ئەو کارانەی دروست نین سەبارەت بە گۆڕ: ماڵپەڕی وەڵامەکان\nئه‌حكامه‌كانى جه‌نازه‌ناشتنى مردوو ئەو کارانەی دروست نین سەبارەت بە گۆڕ\nئەو کارانەی دروست نین سەبارەت بە گۆڕ\nئایا ئەو کارانەی چین کە دروست نین سەبارەت بە گۆڕ؟\nیەکەم: گەچ دان لە گۆڕ :\nحەرامە گەچ بدرێت لەگۆڕ ، ئەوەش بۆچوونی: ابن حزم ـە ، وەهەریەک لە: القرطبيُّ، وابنُ القَيِّم، والصنعانيُّ والشوكانيُّ، والشنقيطيُّ، وابنُ باز، وابنُ عُثيمينَ هەڵیان بژاردووە. تێبینى : هەڵواسینى گۆڕ بە چیمەنتۆ و کاشی و ئەو شتانەش دروست نیە .\nبە بەڵگەى فەرمودەکەى جابر رَضِيَ اللهُ عنه، کە دەفەرموێ : ((نهى رسولُ الله صلَّى الله عليه وسلَّم أن يُجصَّصَ القبرُ، وأن يُقعَدَ عليه، وأن يُبنَى عليه)) أخرجه مسلم (970).\nدووەم: حوکمی خانوو دروست کردن لەسەر گۆڕ :\nحەرامە خانو لەسەر گۆڕ دروست بکرێت ، ئەوەش بۆچوونی هەر یەک لە: ابنِ حزمٍ، وابنِ تيميَّة، والشَّوكانيِّ، والشنقيطيِّ، وابنِ باز، والألبانيِّ، وابنِ عُثيمينَ ـە.\nسێیەم: دروستکردنی مزگەوت لەسەر گۆڕ :\nدروست نی یە مزگەوت لەسەر گۆڕ دروست بکرێت ، ئەوەش مەزهەبی حەنبەلیەکانە ،و بۆچوونی هەندێ لەمالکیەکان ، وشافعیەکانە ، وەهەر یەک لە : ابنُ تيميَّةَ، وابنُ القَيِّم، والصنعانيُّ، والشَّوكانيُّ، والشنقيطيُّ، وابنُ باز، وابنُ عُثيمينَ، والألبانيُّ ئەم بۆچوونەیان هەڵبژاردووە.\nچوارەم: نوسین لەسەر گۆڕ :\nزانایان خیلافیان هەیە لەبارەی نوسین لەسەر گۆڕ ، ودوو بۆچوونیان هەیە :\nبۆچوونی یەکەم : باش نی یە لەسەر گۆڕ شت بنوسرێت ، ئەوەش مەزهەبی جمهوری زانایانە لە: مالکی ، شافعی ، وحەنبەلیەکان ، وبۆچوونی ئەبو یوسف ،و موحەمەدی کوڕی حەسەنە لەحەنەفیەکان.\nبۆچوونی دووەم: دروست نی یە هیچ شتێک لەسەر گۆڕ بنوسرێت ، ئەوەش بۆچوونی الشَّوكانيِّ، وابنِ باز ـە.\nپێنجەم: دەست بەئاو گەیاندن لەسەر گۆڕ :\nحەرامە دەست بەئاو گەیاندن لەسەر گۆڕ ، ئەوەش بەکۆدەنگی هەر چوار مەزهەبە فیقهیەکە.\nشەشەم: دانیشتن لەسەر گۆڕ:\nحەرامە دانیشتن لەسەر گۆڕ ، ئەوەش مەزهەبی زاهریەکانە ، وبۆچوونی هەندێ لەحەنبەلی ، وشافعیەکانە ، وقسەی کۆمەڵێک لەسەلەفە ، وەهەروەها بۆچوونی هەر یەک لە: الصنعانيِّ، والشَّوكانيِّ، وابنِ باز، وابنِ عُثيمينَ، والألبانيِّ ـە.\nحەوتەم: پێ نان بەگۆڕدا:\nحەرامە پێ بنێرێت بەگۆڕدا ، ئەوەش بۆچوونێکە لای حەنبەلیەکان ، وەهەر یەک لە : ابنُ باز، وابنُ عُثيمينَ هەڵیان بژاردووە.\nهەشتەم: پاڵدانەوە لەسەر گۆڕ :\nحەرامە پاڵدانەوە لەسەر گۆڕ ، ئەوەش بۆچوونێکە لای هەندێ لەشافعی ، وحەنبەلیەکان ، وبۆچوونی ابْنِ باز، وابنِ عُثيمينَ ـە.\nنۆیەم: حوکمی ڕێ کردن بەنەعل و پێڵاو لە نێو گۆڕستاندا :\nزانایان خیلافیان هەیە لەبارەی ڕێ کردن بەنەعل و پێڵاوەوە لەنێو گۆڕستاندا ، ودوو بۆچوونیان هەیە :\nبۆچوونی یەکەم: مەکروە نی یە بەنەعل وخوفەوە ڕێ بکرێت لەنێو گۆڕستاندا ، ئەوەش مەزهەبی حەنەفیەکانە ، وبۆچوونی دیاری شافعیەکانە ، وڕیوایەتێکە لەئەحمەدەوە ، وبۆچوونی زۆربەی زانایانە ، وەهەروەها بۆچوونی ابنِ حَزْمٍ ـە .\nبۆچوونی دووەم: مەکروە بەنەعلەوە ڕێ بکرێت لەنێو گۆڕستاندا ، ئەوەش مەزهەبی حەنبەلیەکانە ، وبۆچوونی ابنِ باز، وابنِ عُثيمينَ ـە.\nدەیەم: حوکمی قورئان خوێندن لەسەر گۆڕ :\nدروست نی یە قورئان خوێندن لەسەر گۆڕ ، ئەوەش مەزهەبی مالکیەکانە ، وبۆچوونی ئەبو حەنیفەیە ، وڕیوایەتێکیشە لەئەحمەدەوە ، و ابنِ تيمِيَّة ، وابنِ باز، وابنِ عُثيمينَ هەڵیان بژاردووە.\nیازدەیەم: ڕوناک کردنەوەی گۆڕستان:\nحەرامە گۆڕستان ڕوناک بکرێتەوە ، ابنُ تيمِيَّة کۆدەنگی لەم بارەیەوە نەقڵ کردووە.\nدوازدەیەم : سەر بڕینی ئاژەڵ لەلای گۆڕدا:\nدروست نی یە ئاژەڵ لەلای گۆڕدا سەر ببڕدرێت ، ئەوەش بەکۆدەنگی هەر چوار مەزهەبە فیقهیەکە.\nسیازدەیەم : خێر کردن لەلای گۆڕدا:\nخێر کردن لەلای گۆڕدا بیدعەیە ، ئەوەش بۆچوونی هەر یەک لە : ابنِ تَيمِيَّة، وابنِ باز، والألبانيِّ ـە.\nچواردەیەم : سەفەر کردن بۆ لای گۆڕ:\nسەفەر کردن بۆ لای گۆڕ دروست نی یە ، جا جیاوازی نی یە گۆڕەکە گۆڕی پێغەمبەران بێت یان جگە لەوان ، ئەوەش بۆچوونی مالیک وزۆربەی هاوەڵەکانیەتی ، وبۆچوونی هەندێ لەشافعیەکانە ، وڕیوایەتێکە لەئەحمەدەوە ، وەهەر یەکە لە: ابنُ عَقيل، وابنُ تيميَّة، وهو قولُ ابنِ بطَّةَ، وابنِ الأثير، وابنِ عبدِ الهادي، وابنِ القَيِّم، والصنعانيِّ، وابنِ باز، وابنِ عُثيمينَ ئەم بۆچوونەیان هەڵبژاردووە.\nپازدەیەم: دانانی دار یاخود گوڵ لەسەر گۆڕ :\nدروست نی یە دار یاخود گوڵ لەسەر گۆڕ دابنرێت ، ئەمە دەقی قسەی هەر یەک لە: الخطَّابيُّ، وابنُ الحاجِّ من المالِكيَّة، وابنُ باز، وابنُ عُثيمينَ، والألبانيُّ ـە.\nشازدەیەم : گۆڕستان کردنە شوێنی خۆشی گێڕان و جەژن:\nدروست نی یە گۆڕستان بکرێتە شوێنی خۆشی گێڕان و جەژن ، ابنُ تيميَّة کۆدەنگی لەم بارەیەوە نەقڵ کردووە.\nحوکم و ئادابەکانى هەڵگرتنی جەنازە و شوێن کەوتنی بۆ گۆڕستان شێوازی شەرعی ناشتنی مردوو حوکمی دواخستنی ناشتنی مردوو بەبیانوی گەیشتنی کەس و کاری لەشوێنی دوورەوە ئەحکامەکانی هەڵدانەوەی گۆڕ ئایا ناشتنى مردوو بەڕۆژ باشە یان بەشەو؟ دروستە لە دواى عیشا تا بەیانى مردوو دابنرێ؟\nسەردان: ١,٢٨٨ بەش: ناشتنى مردوو\nپرسیاری دواترئەحکامەکانی هەڵدانەوەی گۆڕ پرسیاری پێشترئەو کارانەی دروستن سەبارەت بە گۆڕ


کتێبستان بەشەکان فەلسەفی نیچە\nنووسەر: فریدریش نیچە\nژماره‌ی لاپه‌ڕه: 116\nژمارەی بینین لە ماڵپەڕ: 1137\nژمارەی داونلۆد لە ئاپی مۆبایل: 7\nفرێدریش ویلھڵم نیچە (بە ئنگلیزی Friedrich Wilhelm Nietzsche) فەیلەسۆفی بەناوبانگ، خەڵکی ئەڵمانیا (لە دایکبوون ١٨٤٤-کۆچی دوایی ١٩٠٠)؛ خاوەن بیر و ڕای رەخنەگر لە ئایین و فەرھەنگ.\nنوسراوەکانی نیچە شێوازی تایبەتی خۆیان ھەیە و وەک نووسراوەکانی تری سەردەمی خۆی نیە. ئاھەنگی نووسراوەکان لە گوێی خوێنەر وەک شیعر وایە. ھێندێ لە قسەکانی بە خێرایی و ڕووتی وتە و بڕێکی‌تر لە کەلام‌دا. بەڵام بە گشتی سەرانسەر نووسراوەکانی، وشە بە وشە خاوەن مانای خۆیانن و زۆربڵێیی نەکردووە.\nوەهای گوت زەردەشت\nچەکوشی بەڵگە و شووشەی ئیلحاد\nچۆن هەڵسوکەوت لەگەڵ خەڵکی دەکەیت


داعش ده‌سـتیکردووه به ته‌قاندنه‌وه‌ی ئه‌و باره‌گا له‌شـکریـیانه‌ی ده‌ستی به‌سه‌ردا گرتوون\nدەوڵەتى ئیسلامى لە عێراق و شام (داعش) لە پارێزگاکانى کەرکوک و دیالە هەڵمەتێکى دەستپێکردووە بۆ تەقاندنەوەى ئەو بارەگایانەى کە پێشتر سوپاى عێراقیان تێدابووە ، هاوکات ماڵى سەرباز و پلەدارەکانى سوپاى عێراقیش دەتەقێننەوە.\nبەرپرسانى کەرکوکیش دەڵێن"داعش پلانى کشانەوەى بۆ موسڵ و ناوچە سنووریەکانى سوریا هەیە بۆیە بارەگا سەربازیەکان دەتەقێنێتەوە."\nدەوڵەتى ئیسلامى لە عێراق و شام ناسراو بە داعش لە رێگەى تۆڕى کۆمەڵایەتى تویتەرەوە ، گرتەى ڤیدیۆیى تەقاندنەوەى ژمارەیەکى زۆر بارەگاى سەربازى حکومەتى عێراقى بڵاوکردووەتەوە، لە کاتێکدا ئەو ناوچانەى بارەگا سەربازیەکانى تێدا دەتەقێننەوە لە ژێر کۆنترۆڵى خۆیاندایە.\nوەستا ڕەسوڵ بەرپرسى میحوەرى کەرکوکى هێزى پێشمەرگە، ئاماژە بەوە دەکات زانیارى تەواویان لەسەر بۆمبرێژکردن و تەقاندنەوەى بارەگا سەربازیەکانى سوپاى عێراق لە دەوروبەرى کەرکوک لەلایەن داعشەوە پێگەیشتووە.\nوەستا رەسوڵ بە دەنگى ئەمه‌ریکاى راگەیاند "ماوەیەکە لە ناو قەزاى حەویجە و ناوچەى تەل وەرد و خەبازە داعش دەستیکردووە بە تەقاندنەوەى بارەگا سەربازیـیه‌کان و ماڵى پلەدارانى سوپاى عێراق."\nدەربارەى هۆکارى تەقاندنەوەى بارەگا سەربازیـیەکانى دەوروبەرى کەرکوک لە کاتێکدا ئەو ناوچانە لە ژێر کۆنترۆڵى خۆیاندایە، وەستا رەسوڵ رایگەیاند" داعش بە تەماى ئەو ناوچانە نیـیە و جێـیاندەهێڵێت بۆیە بارەگا سەربازیەکان دەتەقێنێتەوە ، پاشان رقیان لەو کەسانە هەڵگرتووە کە لەکەڵ حکومەتى عێراقیدا کاردەکەن بە حسابى خۆیان لە رێگەى تەقاندنەوەى ماڵەکانیانەوە سزایان دەدەن."\nدەوڵەتى ئیسلامى لە عێراق ناوچەیەکى فراوانى خستووەتە ژێر کۆنترۆڵى خۆیەوە لە کاتێکدا چەکدارى پێویستى بۆ پاراستنى ئەو ناوچانە نیـیە، بۆیە تەقاندنەوەى بارەگا سەربازیـیەکان بە دەستپێکى کشانەوەى داعش لە هەندێک ناوچە و کۆبوونەوەیان لە موسڵ و ناوچە سنووریەکانى سوریا دادەنرێت.\nئەحمەد عەسکەرى سەرۆکى لیژنەى ئەمنى ئەنجومەنى پارێزگاى کەرکوک، بە دەنگى ئەمه‌ریکاى راگەیاند"تەقاندنەوەى بارەگا سەربازیـیەکان خۆ ئامادەکردنە بۆ کۆبوونەوە لە ناوچەیەک و بەرگریکردن لە خۆیان چونکە ناتوانن هەموو ئەو ناوچانە بپارێزن کە ئێستا لە ژێر کۆنترۆڵیاندایە".\nبە بڕواى سەرۆکى لیژنەى ئەمنى لە ئەنجومەنى پارێزگاى کەرکوک، داعش موسڵ و ناوچە سنووریـیەکانى سوریا بە ئاسانى جێناهێڵێت و لەو ناوچانە شەڕى قورس ڕوودەدات.\nئەحمەد عەسکەرى وتى"داعش جگە لە موسڵ و شوێنە ستراتیژیـیەکانى عێراق و شریتە سنووریەکه‌ی سوریا رەنگە لە بەشێک لە ناوچەکانى عێراق بکشێتەوە، چونکە پێـیان‌وایە لە سوریا زیاتر پارێزراو دەبن".\nتەقاندنەوەى بارەگا سەربازیـیەکانى سوپاى عێراق لە کەرکوک و دیالە لە کاتێکدایە داعش زۆربەى چەکدارەکانى رەوانەى سوریا کردووە و قورسایى شەڕەکەى بردووەتە کۆبانی، بەڵام لەگەڵ ئەوەشدا دەستى لە عێراق هەڵنەگرتووە و بەردەوامە لە کۆنترۆڵکردنى شاروشارۆچکە سووننەنیشینەکان.\nڕاپـۆرتی دڵشاد ئه‌نوه‌ر - داعش و ته‌قاندنه‌وه‌ی باره‌گا


کرماشان، ژینگەپارێزێک دەستگیرکرا – کوردی – RojNews.News\n09/07/2020 - 9:47:48 am\nفاتح محەمەد خانی- ژینگە پارێز\nهێزەکانی سوپای پاسداران بە ئۆتۆمبێلی جامڕەش هەڵیانکوتایە سەر ماڵی ژینگەپارێزێک لە شاری جوانڕۆی سەربە پارێزگای کرماشان و دەستگیریانکرد.\nبەپێی هەواڵێکی کۆمەڵەی مافی مرۆڤی کوردستان لە ڕۆژانی ڕابردوو، ژینگەپارێزێکی کرماشانی کە هاوکات چالاکوانێکی مەدەنییە، لەلایەن هێزەکانی ئیتڵاعاتی سوپای پاسدارانەوە لە شاری جوانڕۆ و لە ماڵەکەی خۆیدا دەستگیرکراوە.\nبە گوێرەی هەواڵەکە، چەند ڕۆژ لەمەوبەر هێزێکی دەمامکداری ئیتڵاعاتی سوپای پاسدارانی ئێران، بە ئۆتۆمبێلێکی جامڕەشەوە، هەڵیانکوتاوەتە سەر ماڵی فاتح مەحەمەد خانی و دوای بەستنی چاو و کەلەپچەکردنی فاتح-یان، لەگەڵ خۆیان بردووە.\nجێگەی ئاماژەیە فاتح محەمەد خانی کە چالاکوانێکی مەدەنییە، یەکێک لەو کەسانە بووە کە بەشداریی کردووە لە کوژاندەوەی ئاگرەکەی دارستانەکانی بوزین و مەڕخێڵ.\nبەپێی هەواڵەکە، لە کاتی کوژاندەوەی ئاگرەکەدا هێزەکانی سوپای پاسداران فشاریان خستووەتەسەر و بێ ڕێزییان پێکردووە، هەر ئەوەش بووەتە هۆی دروستبوونی دەمەقاڵە لە نێوان فاتح محەمەد خانی و هێزەکانی سوپای پاسداران، لەسەر ئەوەش لێیدەدرێت و هەڕەشەی لێدەکرێت.\nهەواڵەکە هەروەها باس لەوە دەکات کە ئەو چالاکوانە دوای دەستگیرکردنی لەلایەن ئیتڵاعاتی سوپای پاسدارانەوە، گوازراوەتەوە بۆ ناوەندی ئەو هێزە لە شاری کرماشانی ڕۆژهەڵاتی کوردستان.\nهاوڵاتیانی قەندیل: ڕۆح لە شوێنێکی قایمدایە، پێویستمان بە یەکگرتنە


ژماره‌ی كوژراوانی خۆپیشانده‌ران له نه‌جه‌ف گه‌یشته ١٨ كه‌س\n- به‌هۆی ده‌ستوه‌ردانی هێزه ئه‌منییه‌كان له‌و خۆپیشاندانانه‌ی دژ به حكوومه‌ت له شاری نه‌جه‌ف به‌ڕێوه‌ده‌چن، ١٨ كه‌س گیانیان له‌ده‌ستداوه و نزیكه‌ی ٣٥٠ كه‌سیش برینداربوون.\nArif Yusuf,Hamdi Yıldız | 29.11.2019\nبه‌هۆی ده‌ستوه‌ردانی هێزه ئه‌منییه‌كان له‌و خۆپیشاندانانه‌ی دژ به حكوومه‌ت له شاری نه‌جه‌ف-ی باشووری عێراق به‌ڕێوه‌ده‌چن كه زۆربه‌ی دانیشتوانه‌كه‌ی شیعه مه‌زهه‌بن، ١٨ كه‌س گیانیان له‌ده‌ستداوه و نزیكه‌ی ٣٥٠ كه‌سیش برینداربوون.\nبه پێی ئه‌و زانیارییه‌ی به‌رپرسێكی ناوه‌ندی پزیشكی دادوه‌ری به ئاژانسی ئانادۆڵوی راگه‌یاندووه، خۆپیشانده‌ره كوژراوه‌كان به‌هۆی به‌كارهێنانی فیشه‌كی راسته‌قینه‌وه گیانیان له‌ده‌ستداوه.\nهاوكات گه‌واهیده‌رانی رووداوه‌كانی نه‌جه‌ف باس له‌وه ده‌كه‌ن كه‌سانێك كه جلوبه‌رگی مه‌ده‌نیان له‌به‌ردابووه ته‌قه‌یان له خۆپیشانده‌ران كردووه. كارمه‌ندێكی پۆلیسیش له به‌ڕێوه‌به‌رایه‌تی ئاسایشی نه‌جه‌ف به‌ناوی خه‌لیل ئیسماعیل، ئاماژه‌ی به‌وه كرد كه تیمێكی به‌ره‌نگاربوونه‌وه‌ی تیرۆر گه‌یشتووه‌ته شاره‌كه.\nتیمه‌كانی به‌ره‌نگاربوونه‌وه‌ی تیرۆر كه به‌مه‌به‌ستی ده‌سته‌به‌ركردنی ئاسایش به ناوچه جیاوازه‌كانی شاره‌كه‌دا بڵاوه‌یان كردووه، له لایه‌ن خه‌ڵكه‌وه رێزێكی زۆریان لێده‌گیرێت.\n- فه‌رمه‌نده‌ی سه‌ربازی بۆ نه‌جه‌ف دانرا\nله لایه‌كی دیكه‌وه، سه‌رۆكوه‌زیرانی عێراق، عادل عه‌بدولمه‌هدی به‌مه‌به‌ستی ده‌سته‌به‌ركردنی ئاسایش له نه‌جه‌ف، جه‌نه‌راڵ عه‌لی ئه‌ل هاشیمی وه‌ك فه‌رمانده‌ی سه‌ربازیی بۆ شاره‌كه دانا.\nبه‌مه‌به‌ستی زیادكردنی گوشاره‌كانیان له‌سه‌ر حكوومه‌ت، ماوه‌ی چوار رۆژه خۆپیشانده‌ران پرده‌كانی ئه‌لناسریه‌یان به‌رووی هاتوچۆدا داخستووه.\nبه‌مه‌به‌ستی پرۆتێستۆكردنی بێكاری، گه‌نده‌ڵی و نه‌بوونی خزمه‌تگوزاری گشتیی، عێراقییه‌كان له چه‌ند ناوچه‌یه‌كی وڵات خۆپیشاندان سازده‌كه‌ن. له‌و خۆپیشاندانانه‌دا كه له یه‌كی تشرینی یه‌كه‌مه‌وه ده‌ستیانپێكردووه تا ئێستا زیاتر له ٣٠٠ كه‌س کوژراون و زیاتر له ١٥ هه‌زار كه‌سیش برینداربوون.\nهاوكات ئه‌و خۆپیشانده‌رانه‌ی به پاكێچی چاكسازی راگه‌یه‌ندراو قایل نابن، سه‌رۆكوه‌زیرانی عێراق، عادل عەبدلمەهدی تۆمه‌تبار ده‌كه‌ن به فه‌رماندان بۆ به‌كارهێنانی توندوتیژی له خۆپیشاندانه‌كاندا و داوای ده‌ستله‌كاركێشانه‌وه‌ی ده‌كه‌ن.\nخۆپیشاندان عێراق نه‌جه‌ف


كەشوهەوایەكی فێنك عیراق و هەرێمی كوردستان دەگرێتەوە – تۆڕی میدیایی خەڵک\n2019/07/09 - 8:35 PM\nپسپۆڕێكی كەشناسی عیراقی پێشبینی دەكات، كەشوهەوایەكی فێنك ناوچەكە و بەتایبەتی هەرێمی كوردستان بگرێتەوە و دەشڵێت: “تا دوای ناوەڕاستی ئەم مانگە شەپۆلی گەرما ناوچەكەمان ناگرێتەوە”.\nسادق عەتیە، پسپۆڕی كەشناسی عیراقی لە هەژماری خۆی لە فەیسبووك ئاماژەی بەوەكردووە، بەپێی نەخشەی مانگە دەستكردەكان دەردەكەوێت، كە شەپۆلێكی سارد چینەكانی سەرەوەی هەوا دەگرێتەوە و بەهۆیەوە پلەكانی گەرما لەم هەفتەیەدا دادەبەزن.\nڕاشیگەیاندووە، دابەزینی پلەكانی گەرما بەردەوام دەبن و كەشوهەوای هاوینەی ئاسایی لە سەرجەم ناوچەكانی وڵات و بەتایبەتی لە ناوچەكانی هەرێمی كوردستان بەردەوام دەبێت و هیچ شەپۆلێكی گەرمای زۆر بەدیناكرێت.\nجەختیشی كردۆتەوە، كە سەرەتای هەفتەی داهاتووش جارێكی دیكە پلەكانی گەرما بە ڕێژەیەكی كەم دادەبەزن و خێرایی با ئاسایی دەبێت و هەندێك كات لە ڕۆژدا چالاك دەبێت.\nئەو پسپۆڕە كەشناسییە دەشڵێت: “لەدوای نیوەی ئەم مانگە یان لە چارەكی كۆتایی مانگدا ئەگەری هاتنی شەپۆلی گەرما هەیە”.\nپلەكانی گەرماكەشناسی عیراقكەشوهەواهەرێمی كوردستان\nبۆردومانەكانی توركیا زیانی گەورە بە دارستان و پاوەنەكانی كوردستان دەگەیەنن\n2020/07/15 - 10:55 AM\nهەر بەپێی پێشبینییەكان، سبەینێ پێنج شەممە، ئاسمان ساماڵ و پەڵە هەور دەبێت و سبەینێ پلەكانی گەرماش چەند پلەیەك بەرز دەبنەوە.


وەک پێداچوونەوەی ٠٨:١٦، ١٨ی تشرینی یەکەمی ٢٠١٣\n١١ بایت زیاد کرا ، ٨ years ago\nوەک پێداچوونەوەی ٢٠:٢٧، ١١ی ئایاری ٢٠١٣ (دەستکاری)\nب (بۆت: پۆلی ھاوپلە (٢٢): + پۆل:لەدایکبووانی ١٢٢٥+پۆل:مردووانی ١٢٧٤)\nوەک پێداچوونەوەی ٠٨:١٦، ١٨ی تشرینی یەکەمی ٢٠١٣ (دەستکاری) (پووچەڵکردنەوە)\n١ـ لە سەدەکانی یازدە و دوازدەی زاییندا بەرھەمەکانی ئەرەستو لە ئەوروپای رۆژئاوادا ناسران. لە راستیدا لای بیرمەندان ئەوەندەی لێک گریدانی ئەفلاتون بە بیری مەسیحیەوە ئاسان دەینواند، لێک گرێدانی ئەرەستو ئاسان نەیدەنواند. ھۆکاری ئەمە بە دەرەجەی یەکەم بۆ ئەوە دەگەڕایەوە کە ئەرەستو لە سێ بواردا لە گەڵ روانگەی مەسیحی ناتەبا بوو: ئەلف) ئەرەستو پێی وابوو کە جیھان بوونێکی ئەزەلی و ئەبەدییە، واتە کەس نەیخوڵقاندووە. ب) رۆح لە گەڵ جەستە دەمرێ. واتە رۆح لە دوای مردنی جەستە ناتوانێ بژی. پ) ئەو خودایەی کە ئەرەستو باوەڕی پێی ھەیە بە دوورە لە وێنای خودایەکی خوڵقێنەر و خودایەک کە دەتوانێ لە دەرەوەی جیھان بوونی ھەبێ. سەبارەت بە روانگەی یەکەم ئەکویناس دەڵێ کە ناتوانین بە شێوەی فەلسەفی تێی بگەین، بەڵام سەبارەت بە دوو روانگەکەی دیکە ھەوڵ دەدا کە بە گوێرەی بۆچوونی مەسیحیانە لێکیان بداتەوە. ٢ـ نەمریی رۆح: ئەرەستو پێی وایە کە فۆرم و تۆز لای مرۆ بریتین لە رۆح و جەستە. بەڵام فۆرم ناتوانێ سەربەخۆ بوونی ھەبێ. کەواتە رۆح فۆرمێکی نەمر نیە. ئەرەستو ھەروەھا توانا رۆحیە جۆربەجۆرەکان لە رووەک و ئاژەڵ و مرۆدا لێک دەداتەوەو پێی وایە ھەر کامیان لە توانای رۆحیی تایبەت بە خۆیان بەھرەمەندن. ئەرەستو پێی وایە کە ھەر توانایەکی رۆحی لە گەڵ ئەو بەشەی جەستەدا دەگونجێ کە پێکەوە دێنەوە (بۆ وێنە دیتن کە توانایەکی رۆحیە تایبەتە بە ئۆرگانی چاو). ھەروەھا بە بۆچوونی ئەو بیرکردنەوەش توانایەکی رۆحی وابەستە بە ئۆرگانێکی جەستەیە. بابەت و مەتریالەکانی بیرکردنەوە لە رێگای ھەستەوە دەستەبەر دەکرێن (ھوشیاری لە بنەڕەتدا و لە خاڵی دەستپێکی خۆیدا وەک تەختە رەشێکە ھیچی لە سەر نەنووسرابێت)، بەڵام ھەر لەو کاتەدا ئەرەستو باس لەوە دەکا کە رەنگە فۆرمێک بۆ بیرکردنەوە ھەبێ، کە مەبەستیشی لەمە ئەو توانایەیە کە دەبێتە ھۆی بیرکردنەوە (ھۆکاری بیرکردنەوە). بە رای وی "ھۆکاری بیر" نەمر و ئەبەدییە. زۆربەی راڤەکاران پێیان وایە کە مەبەستی ئەرەستو ئەوەیە کە ئەمە لە نێوان مرۆڤەکاندا ھاوبەشە و دیاردەیەکی تاکە کەسی نیە. مەسیحیەت بڕوای بەوە‌یە کە رۆحی تاکەکەس نەمرە. لێرەدا ئەکویناس ئەم بۆچوونەی ئەرەستو وا لێک دەداتەوە کە "ھۆکاری بیر" تاکەکەسیە و بەڵام ھەر لەو کاتەدا ئەبەدی و نەمرە. واتە ئەگەرچی لای ئەرەستو "ھۆکاری بیر" تاکەکەسی نەبوو، بەڵام ئەکویناس خەسڵەتی تاکەکەسیانەی پێ دەبەخشێ. لای ئەرەستو بە مردنی مرۆ ھەم جەستە و ھەم رۆح دەمرن، بەڵام لای ئەکویناس رۆح چونکە پەیوەندی بە "ھۆکاری رۆح"ەوە ھەیە، سەرەڕای تاکەکەسی بوونی، نامرێ. ٣ـ بوونی خودا: ئەرەستو لە سەر "جوڵێنەری بێ جوڵە" قسە دەکا، کە دەستەواژەیەکی گەلێک ناڕوونە. بەڵام ئەرەستو مەبەستی پتر لەمە ئەو وزەیە کە شتێک دەخاتە جوڵە و حەرەکەت لە زنجیرەیەک رووداودا کە ھەرکامیان دەشێ ھۆکاری ئەوی دیکەیان بێت. ئەکویناس ئەم بۆچوونە وا لێک دەداتەوە کە ئەمە ئێمە دەباتەوە سەر یەکەمین جوڵێنەر، واتە ئەو بوونەوەرەی کە یەکەمین ھۆکاری ھەموو جیھانە. لە درێژەی ئەمەدا دەڵێ کە ئەمە رێک ئەو پرسیارەیە کە باسی خوڵقێنەری سروشت دەھێنێتە ئاراوە. ئەکویناس پێی وایە کە ئەرەستو وێنایەکی لە سەر خودا وەک یەکەمین ھۆکاری ھەموو شتێک ھەیە، واتە ئەو وێنایەی کە لە گەڵ خودای مەسیحیدا دێتەوە. ٤ـ تێگەیشتنی توماس لە توانا سروشتیەکانی ناسین لای مرۆ: توانای سروشتیانەی ناسین لای مرۆ لەم دوو بەشە پێک ھاتووە: ھەست و بیر. توماس وەک ئەرەستو پێی وایە کە وشیاری مرۆ سەرەتا دەبێ سەرچاوەی زانیاریەکانی خۆی لە ھەستەکانەوە دەستەبەر بکا. بە بێ ھەستەکان مرۆ ھیچی بۆ بیرکردنەوە پێ نیە. وشیاری بە بێ ھەست تەختەرەشەیەکە کە ھیچی لە سەر نەنووسرابێ. وشیاری ئەگەرچی بە بێ شتە بەرھەستەکان ھیچی نیە، بەڵام شتە بەرھەستەکان تەنیا کەرەسەی خاون بۆ بیرکردنەوە. وشیاریی مرۆ ئەم کەرەسە خاوانە دەکا بەو وێنایانەی کە خەسڵەتی وشیاریان دەخرێتە پاڵ. واتە وشیاری مرۆ دەتوانێ ئەمانە لە وێنا ھەستیەکانەوە بەرەو ئەو وشە و دەستەواژە گشتیانە راگوێزێ کە پێکھێنەری پرۆسە و رەوتی بیری ئابستراکتیانەن. لێرەدا ئیدی مرۆ لە رێگای ئەبستراکتەوە فۆرم لە تۆز جیا دەکاتەوە.\nوەرگیراو لە «https://ckb.wikipedia.org/wiki/تایبەت:MobileDiff/314545»


گرانی رۆژ له‌گه‌ڵ رۆژ و چكۆڵه‌تر بوونه‌وه‌ی سفره‌ی خه‌ڵك\nآوریل 30, 2022 29\nگرانی رۆژ له‌گه‌ڵ رۆژ زیاتری پێداویستییه‌كانی ژیانی خه‌ڵك له نرخی ماده خۆراكییه‌كان تا هه‌زینه‌ی بێهداشت و ده‌رمان؛ له كرێی ماڵ تا خه‌رجی هاتوچوه و ئاو و به‌رق و گاز؛ له كاتێكدا كه بێكاری و نه‌خۆشی كرۆناشی پێ زیاد بۆه؛ هه‌مووی ئه‌وانه بونه‌ته گوشارێكی گه‌وره‌ی ده‌روونی و كۆمه‌ڵایه‌تی بۆ سه‌ر زۆربه‌ی خه‌ڵكی ئه‌و ولاته. به‌رپرسانی دز و گه‌نده‌ڵی رژیم بۆ كڕینی كه‌ره‌سه‌ی منداڵه به دنیا نه‌هاتووه‌كه‌یان؛ چه‌مه‌دان چه‌مه‌دان پێداویستییه‌كانی له بازاره‌كانی تووركیه ده‌كڕن و یا بۆ هه‌ر نه‌خۆشییه‌ك و یان خۆش گووزه‌رانێكی خۆیان و بنه‌ماڵه‌كانیان؛ بۆ دوور ترین شوێنی جیهانیش بۆه ده‌چن. ئه‌وه له كاتێكدایه كه خه‌ڵكی بێبه‌ش و زه‌حمه‌تكێش؛ بێتووانا له كڕینی جه‌مێك گۆشت و مریشك و ماسین و ته‌نانه‌ت دابینكردنی نان و شیره‌مه‌نیش بۆیان كه‌مه‌رشكێنه.\nئیسنا له هه‌واڵنێریه‌كانی ره‌سمی كۆماری ئیسلامی؛ راپۆرتێكی تێر و ته‌سه‌لی له بابه‌ت؛ ره‌وتی ڕووله‌سه‌ره‌وه‌ی نرخی كاڵا ئه‌ساسییه‌كانی پێداویستی خه‌ڵك؛ بڵاوكردۆته‌وه. له‌م راپۆرته‌دا هاتووه: نرخی به‌رهه‌مه خۆراكییه‌كان له ماوه‌ی دوو ساڵی ڕابردوودا؛ چه‌ند به‌رابه‌ر چۆه‌ته سه‌رێ و به تایبه‌ت له ماوه‌ی سێ مانگی ڕابردوودا گرانی به ته‌واوی له كونتروڵ چۆه‌ته ده‌رێ. نرخی به‌رهه‌مه خۆراكییه‌كانی سه‌ره‌تایی خه‌ڵك وه‌كوو رۆن؛ گۆشت؛ نان و شیره‌مه‌نیی؛ له ئاستێكی سه‌رسور هێنه‌دا زیادیان كردۆه.\nقاسمعه‌لی حه‌سه‌نی؛ سه‌رۆكی یه‌كێتی بنه‌كداران ووتویه‌تی: شه‌كر؛ ئه‌م كاڵا سه‌ره‌كییه كیڵویه‌كی له ١٦ هه‌زار تمه‌نه‌وه تا ٣٠٠ هه‌زار تمه‌ن ده‌فرۆشترێت ؛ به‌م جۆره نرخی ئازادی شه‌كر ٢٧٠ له‌سه‌د له‌چاو نرخی ده‌وڵه‌تی؛ چوونه‌سه‌ره‌وه‌ی به‌خۆیه‌وه بینیوه. سه‌رۆكی یه‌كێتی خوارده‌مه‌نییه‌كانی ئیسفه‌هانیش به ئاماژه به چوونه‌سه‌ره‌وه‌ی نرخی برنجی ئێرانی به ١٠٠ هه‌زار تمه‌ن وتی؛ ئه‌مڕۆ ته‌نیا ٥ له سه‌دی ئێرانییه‌كان و یا ئیسفه‌هانییه‌كان؛ تووانایی كڕینی برنجی ئێرانییان هه‌یه.\nهه‌واڵنێری مێهر له ڕاپۆرتێكدا ڕایگه‌یاند؛ نرخی تازه‌ی ئارد ١٦ هه‌زار و ٩٠٠ تمه‌نه و ئه‌م نرخه له ڕێكخراوی پشتیوانی؛ په‌سه‌ند كراوه. به پێی ئه‌م ڕاپۆرته؛ به‌های ماكارۆنی بۆ به‌كارهێنه‌ران؛ هه‌ر كیلۆیه‌كی ٣٧ هه‌زار تمه‌نه، له حاڵێكدا سێ مانگ له‌وه‌پێش له‌نێوان ١٣ تا ١٥ هه‌زار تمه‌ن بووه.\nده‌سه‌ڵاتدارانی گه‌نده‌ڵ و دز بۆ پاساوی گرانی رۆژ له‌گه‌ڵ رۆژی پێداویستییه‌كانی خه‌ڵك؛ ئاماژه به بیانووگه‌لی جیهانی و ناوچه‌یی؛ وه‌ك نه‌خۆشی كرۆنا و وشكه‌ساڵی ده‌كه‌ن. ئه‌وان خۆیان له باسكردنی سیاسه‌تی نادرووست و ناكارناسانه و یا تێرۆریستیی رژیم كه ده‌بێته هۆی به‌باداچوونی سامانی وڵات؛ ده‌دزنه‌وه، ئه‌وان باس له هه‌زینه‌ی تیروریسم و شه‌رئه‌نگیزیه‌كانیان له ده‌ره‌وه‌ی وڵات و خه‌رجی سه‌ركووتكردنی خه‌ڵك له ناوه‌وه‌ی وڵات ناكه‌ن. میلیاردها دۆلار له داهاتی فرۆشی نه‌وت خه‌رجی ته‌بلیغاتی مه‌زهه‌بی و ناوه‌نده‌كانی مه‌زهه‌بی؛ میلیتاریزه كردنی زۆرتری وڵات؛ خه‌رجی داگیركردنی نیزامی كوردستان؛ هه‌زینه‌ی ده‌زگاكانی ئه‌منییه‌تی و نیزامی؛ دابین كردنی ژیانی لووكس و عه‌یاشی ئاغازاده‌كان ده‌كرێت؛ له حاڵێكدا كه زۆرینه‌ی خه‌ڵك له نانی شه‌ویش بێبه‌شن. هێرشی رژیم بۆسه‌ر ئاستی گووزه‌ران و به‌ڕێچوونی كرێكاران و خه‌ڵكی هه‌ژار؛ ده‌بێت وڵامێ شیاوی خۆی وه‌ربگرێته‌وه. نابێت رێگه بدرێت كه رژیم؛ ئه‌م ده‌ست درێژییه ئاشكرایه؛ بۆسه‌ر ژیان و گووزه‌رانیان تێپه‌ر كات و قه‌یرانی ئابووری خۆی به به‌های تووند كردنه‌وه‌ی چه‌وساندنه‌وه‌ی كرێكاران و دزینی نانی سه‌ر سفره‌ی زۆرینه‌ی خه‌ڵكی ئه‌م وڵاته؛ چاره‌سه‌ر بكات.\nله راستیدا كۆماری ئیسلامی خۆی ده‌زانێت كه سه‌پاندنی ئه‌م ئاسته له هه‌ژاری و برسییه‌تی به سه‌ر كۆمه‌ڵگا؛ كاردانه‌وه‌ی خه‌ڵك به‌شوێن خۆیدا دێنێت و خۆی بۆ به‌ره‌وڕوو بوونه‌وه له‌گه‌ڵ سه‌رهه‌ڵدانی خه‌ڵك؛ ئاماده كردووه. ئه‌م گشته هێزی ئینتزامی و به‌كرێگیراوی به‌سیجی و چه‌قۆكێشی لیباس شه‌خسی له سه‌ر شه‌قامه‌كان و گه‌ڕه‌كه‌كان؛ دانپێدانان به‌م راستییه‌یه كه رچیم چاوه‌رێی خرۆشی خه‌ڵكی وه‌گیان هاتوو ، چاوه‌رێی شۆڕش و ڕاپه‌ڕینێكی كۆمه‌ڵایه‌تی ده‌كات. له‌وه‌ها باروودۆخێكدا؛ ئه‌ركی كۆمۆنیسته‌كان و كرێكارانی پێشڕه‌و ئه‌وه‌یه كه؛ تووڕه‌یی و ناڕه‌زایه‌تی پنگخۆاردووی جه‌ماوه‌ریی؛ له دژی گرانی و بێكاری و هه‌ژاری؛ ڕێكبخه‌ن و هاوئاهه‌نگی بكه‌ن.\nگرانی رۆژ له‌گه‌ڵ رۆژ


15/4/2020 03:35 PM\nئەدەبی شاعیر ناوی تەواوی عەبدوڵڵا کوڕی ئەحمەد بەگی برایم بەگی رۆستەم بەگی‌سەیفەدینە. بە "میسباحولدیوان" ناسراوە، گۆیا حاکمی ئەو کاتی تەورێز ئەم نازناوەی پێداوە. ساڵی 1859 لە گوندی ئەرمەنی‌بڵاغی سەر بە شاری بۆکانی ڕۆژهەڵاتی کوردستان و لە بنەماڵەیەکی خوێندەواردا لەدایک بووە. ھەر لەمنداڵیەوە خراوەتە بەر خوێندن و مامۆستای تایبەتی بۆ تەرخان کراوە و فێری خوێندنەوە و نووسینی فارسی و عەرەبی بووە . پیاوێکی دەس‌ڕۆیشتوو و بەدەستەڵات بووە.\nئەدەبی شاعیر لە تەمەنی بیست ساڵیدا باوکی رەوانەی شاری تارانی دەکات بۆ خوێندن. لە تەمەنی 35 ساڵیدا تووشی نەخۆشی لەرزۆکی دەبێت و بۆ چارەسەر دەچێتە وڵاتی روسیا و پاش چاکبوونەوەی لە ساڵی 1910ـدا دێنە ناوچەی شارەزور و ماوەیەک دەمێنێتەوە و پاشان دەگەڕێتەوە موکریان و نەخۆشیەکەی سەری لێ ھەڵدەداتەوە و تەواو ئیفلیج دەبێت.\nئەم شاعیرە شارەزایی باشی ھەبووە لە کاری پزیشکی و وێنەگری و مۆسیقای بەباشی زانیوە . شیعرەکانی ئەدەب بە شێوازی غەزەلی غەرامی‌یە . ھیچ خەیاڵ و ئارەزوویەکی دیکەی نەبووە، جگە لەوەی کە لەگەڵ خۆشەویستەکەیدا ھەموو کات پێکەوە بن و گفتوگۆ بکەن . خۆشەویستیی ئەدەب بۆ نوسرەت‌خانمی خێزانی بۆتە نەقڵی مەجلیسان.\nدیوانی شیعرەکانی ئەم شاعیرە ساڵی 1936 لە شاری ڕەواندز لە چاپخانەی زاری کرمانجی بۆ جاری یەکەم لەچاپ دراوە. دیوانە شیعریەکەی ساڵی 1939 بۆ جاری دووەم لە شاری بەغدا و بۆ جاری سێ‌یەم ساڵی 1966 لە ھەولێر لە چاپ دراوە، د. مارف خەزنەدار چەند لێکۆڵینەوەیەکی لەسەر شیعرەکانی ئەدەب کردوە و ساڵی 1970 بڵاوی کردۆتەوە.\nئەدەبی شاعیر لە تەمەنی 53 ساڵیدا و لە ساڵی 1912 بە نەخۆشی کۆچی دوایی کردوە و لە گۆرستانی گوندی باخچەی فەیزوڵڵابەگی بۆکان بەخاک سپێردراوە.


سەرۆکی ستوونە هاوبەشەکانی ئەمەریکا سەردانی عێراق دەکات\nسەرۆکی ستوونە هاوبەشەکانی لەشکری ئەمەریکا ئەمڕۆ سێشەممە گەیشتە عێراق و لە شاری هەولێر لەگەڵ سەرۆکی هەرێمی کوردسـتانی عێراق کۆبووەوە، وەکو بەشێـک لە گەشتەکەی بۆ هەڵسەنگاندنی دوا پێشـهاتەکانی ئەو شەڕەی لە دژی داعش بەڕێوەدەچێت.\nجەنەڕاڵ جۆزێف دەنفۆرد بە مەسعود بارزانی گوت ئەمەریکا و کورد "دوژمنێـکی هاوبەشیان هەیە."\nهێزە کوردیـیەکان ماوەی زیاتر لە ساڵێـکە توانیویانە بە پاڵپشـتی هێزی ئاسمانی وڵاتانی هاوپەیمانێتی بە ڕابەرایەتی ئەمەریکا سەرکەوتنی گەورە بەسەر داعش تۆمار بکەن.\nلەشکری عێراق و ملیشیاکانی هاوپەیمانی ئەوانیش لە لایەن هاوپەیمانانەوە پشـتیوانی ئاسمانیـیان لێدەکرێت، بەڵام کەمتر سەرکەوتنیان بەدەسـتهێناوە.\nپـێشـبینی دەکرێت جەنەڕاڵ دەنفۆرد لە میانەی ئەڕم سەردانەیدا تاووتوێی ڕەوشی بێجی بکات، پاش ئەوەی هەفتەی ڕابردوو هێزەکانی عێراق توانیان پاڵاوگەی نزیک شارەکە لە دەسـتی داعش ڕزگاربکەنەوە.\nجەنەڕاڵ دەنفۆرد بەو پەیامنێرانەی کە لەگەڵیدان لە یەکەم گەشتی بۆ عێراق لە پاش وەرگرتنی پـۆستەکەی لە 1 ی مانگی دە، گوتویەتی کاربەدەسـتانی عێراق دڵنیایان کردووەتەوە داوایان لە ڕووسیا نەرکردووە بێتە نێو گروپی ئەو وڵاتانەی لە عێراقدا هێرشی ئاسمانی لە دژی داعش ئەنجام دەدەن.\nڕووسیا ماوەی سێ هەفتەیە لە سوریا دەستی بە بۆردومانکردن کردووە و دەڵێت ئامانجەکەی تێرۆرسـتانە، بەڵام ئەمەریکا و وڵاتانی دیکە ڕەخنەیان لەو کارەی ڕووسیا گرتووە و دەڵێن زیاتر هێزەکانی ئۆپـۆزسیۆنی دژی بەشار ئەسەد سەرۆکی سوریا دەکاتە ئامانج.\nچەند کاربەدەسـتێکی عێراق ئاماژەیان بەوە کردووە کە پـێشوازی لە ڕووسیا دەکەن ئەگەر بێت و لە عێراقیشدا هێرشی ئاسمانی ئەنجام بدات، بەڵام جەنەڕاڵ دەنفۆرد گوتی حەیدەر عەبادی سەرۆک وەزیری عێراق هیچ داوایەکی لەو جۆرەی لە ڕووسیا نەکردووە.


پەرلەمانی ئێران تاوتوێی پڕۆژە یاسای ڕاگرتنی پشکنینی ناوکی ئێران دەکات – Rojapp\nHome/هەواڵنێرەکان/پەرلەمانی ئێران تاوتوێی پڕۆژە یاسای ڕاگرتنی پشکنینی ناوکی ئێران دەکات\nHooshyar December 1, 2020\tهەواڵنێرەکان Leave a comment 17 Views\nڕۆژی سێشەممە پەرلەمانی ئێران پڕۆژە یاسایەکی پێشکەش کرد بۆ کۆتاییهێنان بە پشکنینی نەتەوە یەکگرتووەکان بۆ دامەزراوە ناوکییەکانی و داواش لە حکومەت دەکات کە پیتاندنی یۆرانیۆمی خۆی بەهێز بکات ئەگەر هاتوو ئەوروپاییەکان بە پێی ڕێکەوتنە ناوکییەکەی ساڵی 2015 گەمارۆ نەوتی و بانکیەکانیان لە سەر ئێران لانەبرد.\nدەنگدان بۆ گفتوگۆکردن لەسەر ئەو پڕۆژە یاسایە، کە پێش ئەوەی یاسایی بێتەوە پێویستە بە چەند قۆناغێکدا تێپەڕێت، پەرچەکردارێکە بەرامبەر بە کوژرانی زانایەکی دیاری ناوکی ئێران کە لە کۆتایی مانگی ڕابردوودا لە ڕووداوێکی نادیاردا کوژرا. دووا بڕیار لەبارەی سیاسەتی ناوکی لە ئێران لای ڕێبەری باڵای وڵاتەکە ئایەتوڵا عەلی خامەنەئییە.\nئاژانسی سەر بە حکومەتی ئیرنا ڕایگەیاند 251 نوێنەری پەرلەمان لە کۆی 290 ئەندام دەنگیان بە پەسەند کردنی پرۆژە یاساکە داوە و دوای ئەوەش زۆر کەس دەستیان کرد بە هوتافدانی ” مەرگ بۆ ئەمەریکا ” و ” مەرگ بۆ ئیسرائیل”.\nپڕۆژە یاساکە سێ مانگ دەرفەت بە وڵاتانی ئەوروپا دەدات بۆ ئەوەی سزاکانی سەر کەرتی سەرەکی نەوت و گازی ئێران لابات و دەستڕاگەیشتنیان بە سیستەمی بانکی نێودەوڵەتی ئاسایی بکاتەوە.\nدوای ئەوەی سەرۆک دانۆڵد ترامپ لە ڕێککەوتنی ئەتۆمی لەگەڵ ئێراندا کشایەوە، سزای قورسی ئابووریشی رووبەڕووی ئەو وڵاتە کردەوە و ئەوەش بوو بە هۆی سەرهەڵدانی زنجیرەیەک هەڵکشان و ئاڵۆزی لە نێوان هەردوولادا.\nپڕۆژە یاساکە ڕێگا بە کاربەدەستان دەدات بۆ پیتاندنی یۆرانیۆم بۆ 20 % کە ژێر ڕێژەی پێویستە بۆ چەکی ناوکی، بەڵام بەرزترە لە ڕێژەی پێویست بۆ پێداویستیە مەدەنییەکان. هەروەها دانانی سەنترفیۆجی نوێ لە دامەزراوە ناوکییەکانی نەتەنز و فۆدۆ.\nعەلی ڕەبیعی گوتەبێژی کابینەی حکومەت ڕۆژی سێشەممە سنوورداربوونی کارێکی لەو شێوەیەی ڕاگەیاند و گوتی دۆسیەی ناوکی لە ژێر دەسەڵاتی ئەنجوومەنی باڵای ئاسایشی نیشتمانیدایە و ” کەس ناتوانێت سەربەخۆ کاری لەسەر بکات . ” حەسەن ڕۆحانی سەرۆکی ئێران سەرۆکایەتی ئەنجومەنەکە دەکات.\nئسڕائیل بە ئاماژەدان بە بەرنامەی مووشەکی بالستیکی تاران و توێژینەوە بۆ تەکنۆلۆژیای دیکە جەخت لە سەرئەوە دەکاتەوە کە ئێران بە نیازی پەرەپێدانی چەکی ئەتۆمییە. ئێرانیش لەمێژە دەڵێت کە بەرنامە ناوکییەکانی بۆ مەبەستی ئاشتیانەیە.\nئێران ئیسرائیل تاوانبار دەکات بە کوشتنی فەخریزادە کە ماوەیەکی زۆرە شەڕی نهێنی هەڵکردوە لە دژی تاران و هێزەکانی سەر بەو وڵاتە لە ناوچەکەدا. بەرپرسانی ئیسرائیل ڕەتیان کردەوە لێدوان لەسەر کوشتنەکە بدەن و هیچ کەسێک بەرپرسیارێتی نەگرتووەتە ئەستۆ .\nهەندێک لە بەرپرسانی ئێرانی پێیان وایە کە ئاژانسی نێودەوڵەتی وزەی ئەتۆمی کە بە بەردەوامی لە ساڵانی ڕابردوودا وەک بەشێک لە ڕێککەوتنی ساڵی 2015 دامەزراوە ناوکییەکانی ئێران دەپشکنێ، ڕەنگە سەرچاوەی هەواڵگری بۆ بکوژانی فەخریزادە بووبێت.\nپێشتریش لە ڕۆژی شەمەدا ڕێبەری باڵای ئێران بەڵێنی دا تۆڵەی کوشتنی زانای ئەتۆمی بکاتەوە و هەروەها درێژە بە کارەکانی موحسێن فەخریزادە بدەن کە ڕۆژئاوا و ئیسرائیل پێیان وایە ئەندازیاری بەرنامە ناوکییە نهێنیەکانی ئێران بووە.\nهەروەها حەسەن ڕۆحانی سەرۆکی ئێرانیش ڕۆژی شەممە لە کۆبوونەوەیەکی تەلەفزیۆنیدا وتی، کە ئێران “لە کاتی گونجاودا” وڵامی خۆی دەداتەوە.\nPrevious دەستدرێژی بۆ سەر مناڵان لەسەر ئینتەرنێت زیادیکردووە – Radio Sweden Kurdish – ڕادیۆی سوید – Radyoya Swêdê\nNext Însiyatîfa Zarokên Agir bîlançoya Mijdarê eşkere kir\nBrîtaniya zêdebûn di miriyên korone de tomar kiriye Source link


دانوستان لە گەڵ ئەمریکا ئەگەرێکی دوورە - Mehr News Agency\nAP ١٣٩٨ Khordad ١٣ ١٢:٢٢\nNews Code 26769\nبە ڕاپۆرتی ئاژانسی هەواڵی مێهر، محەمەد جەواد زەریف وەزیری دەرەوەی ئێران ئەوڕۆ (یەکشەممە) لە وتوویژ لە گەڵ کەناڵی "ABC News" ڕایگەیاند کە لە ئەگەری تەشەنەدانی ئەمریکا بە شەڕی ئابووریی لە دژی ئێران، "ئەو کارەی واشنتۆن پاشهاتی زۆری بۆ ئەو وڵاتە بە دواوە دەبێ".\nوەزیری دەرەوەی ئێران گەمارۆکانی واشنتۆن دژی تارانی "تیرۆریزمی ئابووری" زانی کە "خەڵکی ئاسایی لەو وڵاتەدا کردۆتە ئامانج" و وتی: ئەگەر ئامانجی پریزیدێنت ترامپ داسەپاندنی گوشار بە سەر خەڵکی ئاسایی ئێرانە، بێ گومان بە ئامانجی خۆی گەیشتووە؛ بەڵام ئەو بە ئامانجی خۆی لە رێگەی گوشار خستنە سەر خەڵکی ئێران ناگات.\nناوبراو لە درێژەدا سەبارەت بە هەنگاوە هەڵخەڵەتێنەرەکانی ترامپ بۆ پێشنیاری دانوستان بە ئێران، جەختی کرد: دوورنوێنی دانوستانی شیمانەیی لە گەڵ ئەمریکا دوور لە زەینە.\nزەریف وتیشی: درێژەی ڕەوتی گوشار مومکینە لە بازاڕی مامەڵەی زەویدا کاریگەر بێت؛ بەڵام ئەو ڕەوتە لە پەیوەندی لە گەڵ ئێراندا کاریگەر نابێ. تەنیا شتێک کە کار لە ئێران دەکات، ڕێزی بەرامبەرە.\nسەرۆکی دەزگای دیپلۆماسی سەبارەت بەو پەیامەی بۆ ترامپی دەنێری، ڕوونی کردەوە: پێشتریش وتوومە کە هەڕەشەکان دژی ئێران هیچ کاریگەرییەکیان نابێ؛ هیچکات هەڕەشە لە ئێرانییەک مەکەن، ڕێزنان لە خەڵکی ئێران تاقی کەنوە، ڕەنگە ئەو کاریگەرتر بێت.


وه‌زیری به‌رگری كۆڵۆمبیا ده‌ڵێت بۆ ئازادكردنی بارمته‌كان پاره‌مان به یاخیبووان نه‌داوه\nی مانگی حه‌وت ٠٥, ٢٠٠٨\nله‌شـكری وڵاتی كۆڵۆمبیا كاسـێتێـكی ڤیدیۆیی بڵاوكردۆته‌وه تیایدا هه‌ڵمه‌تی ئازادكردنی 15 بارمته‌گیراو نیشـان ده‌دات.\nهاوكات وه‌زیری به‌رگری كۆڵۆمبیا نكۆڵی له‌و ڕاپـۆرتانه كردووه كه ده‌ڵێن حكومه‌ته‌كه‌ی له پـێناو ئازادكردنی 15 بارمته‌گیراوه‌كان ئه‌وانه‌ی له ده‌مێـكی هه‌فته‌ی ڕابردوودا له لایه‌ن یاخیبووانه‌وه ده‌سـتگیركرابوون بۆ ئه‌و مه‌به‌سته گوایه حكومه‌تی كۆڵۆمبیا پاره‌ی دابێت.\nله‌و باره‌یه‌وه هوان مانۆئێل سانتۆسی وه‌زیری به‌رگری كۆڵۆمبیا ئه‌و هه‌واڵه‌ی ڕادیۆی سـویسـرای ڕه‌تكرده‌وه كه گوایه له پـێناو ئازادكردنی بارمته گیراوه‌كان 20 ملیۆن دۆلار دراوه‌ته ڕفێنده‌رانیان.\nهه‌روه‌ها وه‌زیری به‌رگری كۆڵۆمبیا جه‌ختی له‌سه‌ر ئه‌وه‌ش كردووه له‌شـكری كۆڵۆمبی خۆی پلان داڕێژ و جێبه‌جێـكردنی هه‌ڵمه‌تی ئازادكردنی بارمته گیراوه‌كانی له ده‌سـتی هێزی چه‌كدارانی شـۆڕشـگێڕی كۆڵۆمبیای ئه‌نجام دابوو.\nخانم بێتانكۆرت كه بۆ ماوه‌ی 6 سـاڵ بوو ڕفێندرابوو ڕۆژی هه‌ینی گه‌یشـته فه‌ره‌نسـا و له لایه‌ن سـاركۆزی سه‌رۆكی وڵات پـێشـوازی لێـكرا. خانمی ناوبراو به چاوی پـڕ له فرمێـسـك سـوپاسی فه‌ره‌نسـای كرد بۆ هه‌وڵـدانی له پـێناو ئازادكردنیدا.


ئەمریكا.. كۆنگرێس داخرا - تۆڕی میدیایی خەڵک\nئەمریكا.. كۆنگرێس داخرا\nئۆتۆمبێلێك بەربەستە ئەمنییەكانی بینای كۆنگرێسی ئەمریكا لە واشنتۆن دی سی دەبڕێت و دوو پۆلیس بریندار دەكات.\nئاژانسی هەواڵی ڕۆیتەرز بڵاویكردەوە:” ئۆتۆمبێلێك خۆی كردووە بەناو پۆلیسەكانی بەردەم بینای كۆنگرێس و بەربەستە ئەمنییەكانی بڕیوە”.\nئاانسەكە ڕوونیشی كردووەتەوە:”بەو هۆیەوە دوو پۆلیس برینداربوون هاوكات شۆفێری ئۆتۆمبێلەكەش لە لایەن هێزە ئەمنییەكانەوە دەستگیركراوە”.\nڕۆیتەرز ئاماژەی بەوەشداوە:” بینای كۆنگرێسی ئەمریكا داخراوە و ڕێگە بە هاتووچۆی فەرمانبەران و كارمەندان نادرێت”.\nلێپرسراوێكی ئەمریكی: شەڕڤانان بڕبڕەی پشتی ڕووبەڕووبوونەوەكانی داعش بوون\nنرخی نەوت بە بەرزی ماوەتەوە\nخەڵك-بەشی هەواڵ نرخی نەوت لەبازاڕەكانی جیهان بەراورد بە ڕۆژانی ڕابردوو كەمێك بەرز بووتەوە. ئاژانسەكانی جیهان بڵاویانكردەوە، نرخی نەوت…\nتووشبووانی كۆرۆنا لە جیهان 92 ملیۆنی تێپەڕاند\nخەڵك-بەشی هەواڵ بە گوێرەی دواین ئامار، تووشبووانی ڤایرۆسی كۆرۆنا لە جیهاندا گەیشتە 92 ملیۆن و 33 هەزار و 829 حاڵەت. بە گوێرەی ئامارە جیهانییەكان، تاكو…\nخەڵك-بەشی هەواڵ نرخی نەوت لەبازاڕەكانی جیهان بەراورد بە ڕۆژانی ڕابردوو بەرز بووتەوە. (زیاتر…)\nبایدن ڕێسایەك هەڵدەوەشێنێتەوە\nسەۆركی ئەمریكا ڕێساكانی تایبەت بە پرسی كۆچبەرانی بۆ وڵاتەكەی هەڵوەشاندەوە. (زیاتر…)\nئەمریكا، دان بە فڕۆكەیەكی بێ فڕۆكەوانی ئێرانیدا دەنێت\n26 شوبات 2021 1.40 pm\nخەڵك- فڕۆكەی بێ فڕۆكەوانی ئێرانی كەمان22 توانای پێكانی ئامانجە دوور مەوداكانی لە ناوەندی ئەورووپا و باكوور و ڕۆژهەڵاتی…\nوردەكاری كۆبوونەوەی سەرۆكی هەرێم و باڵیۆزی ئەمریكا ئاشكراكرا\n24 شوبات 2021 3.50 pm\nخەڵك- سەرۆكی هەرێمی كوردستان و باڵیۆزی ئەمریكا لە عیراق كۆبوونەوە و گفتوگۆیان دەربارەی هێرشە مووشەكییەكەی سەر…\n28 شوبات 2021 10.21 am\nخەڵك-بەشی هەواڵ بە گوێرەی دواین ئامار، تووشبووانی ڤایرۆسی كۆرۆنا لە جیهاندا گەیشتە 114 ملیۆن و 379 هەزار و 920 حاڵەت.


کۆڵەکە جیاوازەکانی لامەرکەزیەت - سەکۆ\nکۆڵەکە جیاوازەکانی لامەرکەزیەت\nلامەرکەزیەت ئامرازێکی دیموکراسی رۆژئاواییە بە ئاسانی لە هەموو ژینگە و گێڵگەیەکی دیکەدا ناچێنرێت ئەگەر موتوربە و ئاوێتە نەکرێت، هەروەها یەک جۆر فۆرم و شێوازی نییە کە لەگەڵ هەموو کەلتوورێکی سیاسی وکۆمەڵایەتی و ئیداری و دارایی بگونجێت. لە کۆڵەکە سەرەکییەکانی لامەرکەزیەتەوە دەستپێدەکەین و دواتر فۆرم و شێوازەکانی و پەیوەندی ئیرادەی سیاسی و لامەرکەزیەت دەستنیشان دەکەین، پێشتر هەندێ سەرەقەڵەمان لە سەر گەمێکردنی سیاسی بەم چەمکە نووسی و هەروەها پەیوەندی لامەرکەزیەت و تواناسازی و چاکسازیمان باسکرد. هیوادارم ئەم نووسینانە ببنە پرۆژەی کتێبێکی نوێ لە ئاییندەدا. یەزدانی مەزن پشتیوانمان بێت.\nبە کورتی، زیاتر لە ١٦ ساڵ تێپەڕیوە بە سەر رووخاندنی رژێمی پێشووی عێراق، بەڵام هێشتا تارمایی هاتنەوەی سیستمێکی ئیستبدادی لە ئارادایە، بەداخەوە دۆخە سیاسییەکە ئەوەندەیتر ئالۆزتر بووە، ئەم وڵاتە ئەوەندەی دەرهاویشتە و کارەساتی سیاسی دیکەی بە خۆوە بینی ئەوەندە سیستمێک دانەمەزرا کە رێ لە روودانی نەهامەتی زیاتربگرێت.\nدونیایەک ناوەندی شیکردنەوەی ستراتیژی و سیاسی رۆژئاوا وەک تاقیگە کاریان لەسەر عێراق دەکرد و کەسیان و هیچیان پێشبینیان نەدەکرد کە نەهامەتەکانی ئەمرۆ لە کارەساتەکانی دوێنی کەمتر کاریگەرتربن! پرسیارێکی ئەزەلی هەیە: بۆ لەم وڵاتەدا، نە کۆلۆنیالیزمی بریتانی بەرگەی گرت و نە سیستمی شاهنشاهی بەردەوام بوو و نە سۆشیالیزم چەقی داکووتی و نە ناسیونالیزم بووە خاوەن شوناس و نە ئیسلامییە سیاسییەکان دەتوانن بەم شێوەیەی ئێستا حوکم بکەن کە هاوکێشە سیاسیە ئیقلیمییەکان گۆران و بەرژوەندە ئابورییەکان دژ بەیەک وەستانەوە!\nبە بوونی مێژوویەکی سیاسی ئەوەندە ناجێگیر و ئالۆز، چی زامنی ئەوەیە دەوڵەتێک توانای هەبێت لەسەر بانگەشەی دامەزراندنی بنەماکانی لامەرکەزیەت سیستمێکی هاوچەرخ و مۆدرێن دامەزرێنێت کە دەستەڵاتە سیاسی و ئیداری و دارایی و سنووریەکان و ناوچەکان دابەش بکات و رێ لە هاتنەوەی ئیستبداد بگرێت؟ ئایا پیادەکردنی لامەرکەزیەت داواکارییەکی زۆر نییە لە وڵاتێکدا کە لە مێژەوە لە غیابی دەوڵەت و سەروەری یاسا گەراوەتەوە سەر پیادەکردنی میکانیزمە ناوەکییە سەرەتایی و غەریزی و باوەکانی کۆمەڵگە. ئایا بانگەشەی لامەرکەزیەت لە وڵاتێکدا لانی کەم ١٠٠ ساڵە لە جەنگی بەردەوامدایە داواکارییەک نییە نزیک لە خەیاڵ؟ زۆر نییە لە سەردەمێکدا کە زۆربەی هەر زۆری دائیرەکانی حکومەت ژێرخانی شیاویان نییە و لە کەرەڤان و پریفابدا کارەکانیان ئەنجام دەدەن خەون ببینین بە دابەشکردنی دەستەڵاتەکانەوە لەسەر بنەمای لامەرکەزیەت؟\nدواتر کام لامەرکەزیەتمان مەبەستە؟ ئەوەی سوپای ئەمەریکی و بریتانی لەگەڵ خۆی هێنا؟ کێ کۆڵەکانی گەشەسەندی ژێرخانی کۆمەڵگە دادەمەزرێنێت؟ بیرمەند و دامەزراوە سیاسییە بەناوبانگەکان و ئەو پارتە سیاسییانەی کە هەڵگری ئەو بەرنامەیەن یان جەنەڕاڵەکانی سوپا؟ لامەرکەزیەتیەکی سیاسی شەرعی پێویستی بە ئیرادەیەکی سیاسی ناوخۆ و پێداویستییەکی سیاسی ناوخۆیی هەنووکەیی هەیە کە بوون و نەبوون یەکلادەکاتەوە و خۆرسکانە دەبێتە بەشێک لە پەرەسەندن و گەشەسەندنی سیاسی ئاسایی.\nبۆ لە پاش ئەم زەمەنە گەڵاڵەبووە عێراق بە گشتی و هەرێمی کوردستان لە بەردەم هەرەشەی هەڵوەشاندنەوەدایە؟ لانی کەم هەموو لایەک دەزانن یەک کۆڵەکە نییە پشتی پێ ببەستیین ئەگەر ناوچەکە سەرلەنوێ رووبەرووی بوومەلەزەیەکی دیکە ببێتەوە. بەداخەوە، نە لامەرکەزیەتی پارێزگاکان لە ناو عێراقدا چەسپاوە، نە کۆڵەکەکانی فیدرالیزم و رێکخستنەوەی ئیداری و دارایی و جوگرافی هەرێم پیادەکراوە! ئەمە رەشبینی نییە، ئەمە دەستنیشانکردنی دۆخە سیاسییەکەیە بۆ ئەوەی یارمەتیمان بدات تێگەیشتنێکی کۆ بێتە بەرهەم. سەرباری هەموو ئەو هەوڵانەی وڵاتانی رۆژئاوا داویانە بەڵام نەیان توانییوە یەک تەکنیکی حکومڕانی نوێ بکەنە مۆدێل و نۆرمێکی سیاسی چەسپاو لە ماوەی ئەم ١٦ ساڵەدا بەرهەم بهێنن. رەنگە هەندێ تێگەیشتن هەبێت بۆ هێنانەکایەی فۆرمێکی خۆماڵی لە لامەرکەزیەت بۆ چارەسەرکردنی پەرتەوازەیی سیاسی و ئابووری و ئیداری و جوگرافیا ناوخۆییەکان، بەڵام بەداخەوە پێویستمان بە ئیجماعێک لەسەر یەک دید و تێڕوانین هەیە، تەنانەت ئەگەر ئیجماعیش هەبێت هەر کاتێک پارسەنگی هەر پێکهاتەیەک زاڵ و بەهێزتر ببێت هەرەس بە هەر نەخشەرێگایەک دەهێنێت کە پێشتر رێکەوتنی لەسەر کرا بێت. کەواتە دەبێت هەر لە ئێستاوە کار لەسەر ئەو کۆڵەکە سەرەکییانە بکەین کە زامنی پیادەکردنی نەخشەرێگاکان دەکەن.\nئەم نووسینە بە شێوەیەکی زۆر دیاریکراو بۆ روونکردنەوەی ئەو کۆڵەکە سەرەکیانە نووسراوە کە دەبێت بەشێک بن لە پرۆسەی دارشتنی یاسایی و ئیداری چەمکی لامەرکەزیەت. لە نووسینێکی دیکەدا باس لە فۆرمە جیاوازەکانی لامەرکەزیەت دەکەین. با لە پێناسە سەرەتاییەکانی لامەرکەزیەوە رۆبچین بۆ ناو کۆڵەکەکان.\nپێناسەیەکی سەرەتایی بۆ لامەرکەزیەت:\nلامەرکەزییەت ئامراز و میکانیزمێکی دیموکراسیانەیە بۆ بیناکردنی چەند پێگەیەکی هێز و دەستەڵات لە بری ئەوەی یەک ناوەندی مەرکەزی توند وتۆڵ هەبێت کۆنترۆڵی هەموو ناوچەکان بکات و هەرێمەکان لە نوێنەرایەتی سیاسی و ئیداری بێ بەش بکات. هەروەک چۆن دەوڵەت رەوایەتی خۆی لە خەڵکەوە وەردەگرێت، بەهەمان شێوە لامەرکەزیەت رەوایەتی خۆی لە ناوچە جوگرافییە سیاسییە جیاوازەکانی یەک وڵاتەوە وەردەگرێت بەرەچاوکردنی تایبەتمەندێتی کەلتووری و نەتەوەیی و ئیداری و سیاسی و تەنانەت سەرمایە ئابوورییەکان. بێگومان لامەرکەزیەت چەندان جۆر لە رێسا و یاسا و رێوشوێنی بەرێوەبردن دەهێنێتە ئاراوە کە دەبێت زۆر بە وریاییەوە مامەڵەیان لەگەڵ بکرێت تاوەکو دۆخی سیاسی هەمیشە سەقامگیر بێت و میکانیزمەکە تەندروستانە بەکار بێت. ئەمەش راستەوخۆ پەیوەستە بەو مۆدێل و فۆرمەی کە لەسەری رێکەوتن دەکرێت. مەبەست لە دابەشکردنی دەستەڵات بۆ بەکاراکردنی حکومەتە بۆ باشتر ئیدارەدانی سەرمایە ئابوورییەکان و بەخشینی خزمەتگوزاری و یارمەتیدانی پێکهاتەکان بۆ ئەوەی بە ئاشتی پێکەوە بژین. لە خاڵە باشەکانی لامەرکەزیەت:\n- دابەشکردنی دەستەڵات لەرێی پیادەکردنی لامەرکەزیەتەوە، رێ لەسەرهەڵدانی هەموو ئارەزوو و\nویستێک دەگرێت کە سیستمێکی ئیستبدادی بێتەوە ئارا.\n- لامەرکەزیەت یارمەتی کەمایەتییەکانی ناو هەر وڵاتێک دەدات کە لە هەموو روویەکەوە نوێنەرایەتی خۆیان بکەن و ببنە بەشێک لە حکومڕانییەکی فراوانتر بە مانایەکی دیکە یارمەتی کەمایەتییەکان دەدات کە لەبەشە جوگرافیاکەی خۆیان ببنە زۆرینەی ناوچەکەیان.\n- لامەرکەزیەت یارمەتی دەوڵەت دەدات کە سەرشانی سووک بێت و زیاتر کار لەسەر پرسە ستراتیژیەکانی دیکە بکات بۆ نموونە پتەوکردنی پەیوەندییە نێودەوڵەتییەکان.\n- لامەرکەزیەت هانی جۆرێک لە هێنانەدی پێشبرکێ دەدات لە نێوان ناوچەکاندا بەوەی کێ بتوانێت\nخزمەتگوزاری باشتر پێشکەش بکات.\nئەو مەبەست و پێناسەی سەرەوە نایەتەدی ئەگەر کار بۆ دامەزراندنی کۆڵکە سەرەکییەکانی لامەرکەزیەت نەکرێت. ئەم کۆڵەکانە زۆر سەرەکیین و دەبێت رەچاو بکرێن بۆ رێکەوتن لەسەر هەر فۆرمێک لە لامەرکەزییەت:\n- دەستنیشانکردنی ئەو ئاست و پانتایی و یەکە ئیداری و بوارانەیە کە لامەرکەزیەت دەیان گرێتەوە، ئەم یەکانە بە "یەکەی دەستوری" دەناسرێن و هەموو ئاستەکانی حکومەت دەگرێتەوە. دەبێت هەر لەسەرەتاوە دەستەڵاتی ئەم یەکانە روون و ئاشکرابێت بەوەی ئایا دەستەڵاتی تەواویان هەیە یاخود هەر لە ژێر دەستەڵاتی حکومەتی ناوەندا دەمێننەوە، هەروەها دەبێت یەکەکان خۆشیان دەستنیشان بکرێن، واتە چەند یەکەی دەستوری و ئیداری دەبێت هەبن؟ پەیوەندی نێوانیان روون و ئاشکرا بێت تاوەکو گرفت لە نێوانیاندا روونەدات. خاڵێکی دیکە مامەڵەکردن لە نێوان یەکەکاندا دەبێت یەکسان و دادپەروەرانە بێت، بۆ نموونە لە عێراقدا کارێکی زەحمەتە یەک ئاست و یەک فۆرم لە لامەرکەزیەت لە سەرانسەری وڵاتەکەدا پیادە بکەیت، زۆر جار لە نێوان پارێزگاکاندا سەرباری کێشەی سیاسی، دونیایەک کێشەی ئیداری گەڵاڵەکراو هەیە، بەغدا وەک نموونە وەربگرە، تا ئێستا دەستەڵاتەکانی ئەمانەتی بەغدا و پارێزگای بەغدا و وەزارەتەکان روون و ئاشکرا نییە، پارێزگاکانی باشوور لە نێوان دەستەڵاتی عەشایرەکان و دەوڵەتدا دونیایەک کێشەی گەورە هەیە، خۆپیشاندانە بەردەوامەکانی باشوور باشترین ئاماژەیە، لە هەرێمی کوردستان دونیایەک کێشەی مێژوویی و سیاسی کەڵەکە بوو هەن کە بە ناچاری دابەشبوونەتە دوو زۆنی سەرەکی و بەرجەستەن لە دابەشکردنی دەستەڵاتەکان و پرۆژە ئابوورییەکان، ئەم دابەشکردنە، دابەشکردنێکی جوگرافییە بۆ راگرتنی بەرژوەندییە ئیقلیمییەکانە، تاوەکو هەرێم نەبێتە هەرەشە لەسەر بەرژوەندییەکانی دەرەوە، بێگومان ناکۆکییە سیاسییە لۆکاڵییەکان یارمەتی ئەو پلانە دەدات. هەربۆیە، بەرای من، ئەم دۆخە تێگەیشتنێکی دەستەجەمعی پارتە سیاسییەکان و خاوەن نفوزەکان لە یەک پلاتفۆرمدا دەخوازێت، بەداخەوە، لە ئێستادا، پرۆژەیەکی دوورە.\n- دەستنیشانکردنی مەودا و قوڵایی لامەرکەزیەت واتە دانانی پێوەر بۆ دەستەڵاتەکان و تا چەند ئەو دەستەڵاتانە رۆچووە بۆ هەر "یەکە"یەک، بە مانایەکی دیکە رادە و ئاستی ئۆتۆنۆمی ناوچەکان چەندە؟ ئەمەش بەرەچاوکردنی سروشتی ململانێکان و ئەو چارەسەرە پراکتیکانە دێت کە بۆ هەر یەکەیەک و ناوچەیەک شیاوە. دەبێت لەسەرەتاوە ئەو راستییە دەست نیشان بکرێت كێ بەرپرسیارە بەرامبەر کێ. ئەم کێشەیە بەروونی بە پەیوەندی نێوان بەغدا و هەرێمەوە دیارە لە سەر کێشەکانی سنوور و نەوت و دەستەڵاتی ئاسمانی و کێشەکانی پیشمەرگەوە. دیاریکردنی دەستەڵاتەکانی هەردوولا لە کاتی ئاسایی و نائاسایی لە کۆڵکە سەرەکییەکانە. بێگومان ئەگەر رێکەوتنێکی سەرەتایی هەبێت لە دابەشکردنی دەستەڵاتەکان و رۆڵی هەردوو هەرێم و بەغدا وەک یەکە ئیدارەییەکان دیاریکرابێت ئەو کاتە تەنیا سەر ئێشەی قۆناغی پیادەکردنی رێکەوتنەکە لە ئارادا دەمێنێتەوە.\n- دەستنیشانکردن و دابەشکردنی دەستەڵاتەکان لە ناوچەکان پێویستی بە دارشتنی چوارچێوەیەکی یاسایی هەیە. دەبێت بە یاسایەکی شەفاف و راست و دروست رێکبخرێن؛ کێ چی دەکات؟ کێ بەرپرسیاری چییە؟ ئەمە بەتەواوی پەیوەندی بەو خاڵەوە هەیە تا چەند میکانیزمی لامەرکەزیەتەکە دەستەڵات دەبەخشێتە هەرێمەکان. ئەم گرفتەش لە نێوان دوو زۆنی هەرێمدا رەنگیداوەتەوە. ئەو لامەرکەزیەتەی لە بەغدای داوای دەکەین ئەو لامەرکەزیەتە نییە لە نێوان دوو زۆنەکەدا داوای دەکەین. سروشتی ململانێکان و پێگە جوگرافییەکان ئیرادەیەکی سیاسی دەخوازێت کە لە نووسینێکی دیکەدا باس لە پەیوەندی نێوان لامەرکەزیەت و ئیرادەی سیاسی دەکەین.\n- دەستنیشانکردنی ئەو ئامرازانەی کە یارمەتیدەرن بۆ ئەوەی حکومڕانییەکی هاوبەش بێتە ئاراوە؛ ئەمەش بە دەستنیشانکردنی ئەو بەرژەوەندی و بەهایانەیە کە خاوەن بەرژوەندیە جیاوازەکان کۆ دەکاتەوە. بۆ نموونە هەرێم لە بەغدا نوێنەرایەتی هەیە لە پەرلەمان و حکومەتدا، بەڵام ئەم نوێنەرایەتییە هێشتا جێگیر نییە و پێویستە کاریگەرتر بێت و زۆر جار دەبێتە قوربانی ناکۆکییە سیاسییەکان. پرسیارێکی سەرەکی لێرەدا هەیە ئایا تا چەند لە یاساکاندا کار لەسەر خوڵقاندنی بەهای هاوبەش کراوە؟ لە شەری داعش جۆرێک لە هەماهەنگی هەبوو، ئەمەش بە پشتیوانی ئیرادەی نێودەوڵەتی! ئەی لە دۆخی سەقامگیر و ئاشتیدا میکانیزمەکانی حکومڕانیی هاوبەش چین؟ ئەوە دەبێت ئەو وەفدانەی بۆ بەغدا دەچن وەڵامی ئەو پرسیارەمان بدەنەوە.\n- دواتر دەبێت پەیوەندی نێوان یەکە دەستورییەکان و دامەزراوە تەکنیکییەکان یان جێبەجێکارەکان رێکبخرێت. بۆ نموونە دەستەڵاتی سەرۆکایەتی و پەرەلەمانتارەکان و وەزارەتەکان تا کوێیە؟ گرنگی ئەم خاڵە لە کاتی پیادەکردنی رێکەوتنەکەدا دەردەکەوێت، هەروەها لە پاش ئەنجامدانی هەڵبژاردنەکان کە لە ئاییندەدا کار دەکاتە سەر کاریگەری و پێگە و نفوزی پارتە سیاسییەکان. هەر بۆیە سیستمی لامەرکەزیەت بە جێگۆرکێ پانتایی هێز و دەستەڵاتی پارتە سیاسییەکان دەگۆردرێت. لەم گۆرانکارییەدا دەبێت میکانیزمی نێوان ئەم دامەزراوانە جێگیر بێت و بەردەوام بێت.\nبە سوپاسەرە لە فەیسبووکی نووسەرەوە وەرگیراوە.


ئوسامە نوجێفى سەرۆكى بەرەى ڕزگارى و گەشەپێدان بۆ باسكردنى چەند دۆسیەیەک لەوانەش بارودۆخى سياسى و ڕێكکەوتنى شەنگال و بابەتى بوونى پەكەكە لەگەڵ فاتح يەڵدز باڵيۆزى توركيا كۆبوەوە.\nبەرەى ڕزگارى و گەشەپێدان (11ى تشرينى يەكەمى 2020) راگەیەندراوێکى بڵاوکردەوە و تیایدا هاتووە، لە كۆبونەوەى نوجێفى و يەڵدزدا باسى پەيوەنديەكانى عێراق و توركيا و دۆسیەى سياسى و ڕێكکەوتنى شەنگال و هەڵبژاردن كراوە.\nبەگوێرەى راگەیەندراوەکە، نوجێفى جەختى لە گەڕانەوەى ئاوارەكانى شەنگال و دەركردنى ئەوانەى خەڵكى ناوچەكە نين و گرنگى ڕاوێژى نێوان هێزە سياسيەكانى نەينەوا كردوە، پێشى وابوە هەر چارەيەك پێويستە لە بەرژەوەندى ئيرادەى هاووڵاتيانى پارێزگاكە بێت بەتايبەتى شەنگال بە عەرەب و ئێزدى و كوردەوە.\nسەرۆكى بەرەى ڕزگارى و گەشەپێدان جەختیشى لەسەر ئەوە كردوەتەوە، كە چالاكيەكانى پەكەكە "كاريگەرى نەرێنى لە ناوچەكە دروستكردوە و گەندەڵى و تيرۆرى بڵاوكردوەتەوە".\nلاى خۆشيەوە باڵيۆزى توركيا هێماى بۆ ئەوەكردوە، توركيا سورە لەسەر كۆتايى هێنان بە بوونى پەكەكە چونكە بۆ عێراق و توركياش خراپە و كار لەسەر قۆستنەوەى گەنجان و شوشتنەوەى مێشكيان دەكات، بۆ ئەوەش سودى لە بڵاوبونەوەى بێكارى وەرگرتوە.\nفاتح يەڵدز پێشى وايە، ئەو شێوازەش هەمان شێوازى داعشە، ئاسودەيى خۆشى بۆ نيازى حكومەت بۆ دەركردنى سەرجەم گروپە چەكداريەكان دەربڕيوە و وتوشيەتى "توركيا چاودێرى كارەكان دەكات چونكە گرنگى پێدەدات".


مۆبایل – Yalla\nهانا عبدالقادر تەمەن درێژی و بەهێزی پاتری ناو مۆبایلەکەت گرنگە بۆ وەڕەس نەبوون لە بەکارهێنانی ئامێرەکەت، بەڵام ئەگەر هاتوو مۆبایلەکەت شەو تا بەیانی لەسەر شەحن بەجێی بهێڵیت، ئەوە هەڵە دەکەیت و زۆر ناخایەنێت پاتری مۆبایلەکەت لاواز دەبێت. لەبەر ئەوەی زۆربەی مۆبایلەکانی ئێستا، پاترییەکانیان لە جۆری لیسیۆن-ئایۆنە، پێویست ناکات پڕ بارگاوی بکرێت، ولە ڕاستیدا ئەگەر هاتوو …\nمتابعة قراءة “چۆن تەمەنی پاتری مۆبایلەكەت درێژ دەكەیتەوە؟”\nتمّ النشر بواسطةيلا فبراير 20, 2018 نُشر فيداهێنانالوسوم: مۆبایل،پاتریاترك تعليقًا على چۆن تەمەنی پاتری مۆبایلەكەت درێژ دەكەیتەوە؟\nهانا عبدالقادر کێبڕكێی نێوان کۆمپانیاکانی دروستکردنی مۆبایل، پاڵێکی بەهێزی بە پێشکەوتنەکانی تەکنۆلۆژیای مۆبایلەوە ناوە بە جۆرێک چەند مانگ جارێک یەکێکیان پێش یەکێکی دیکە دەکەوێت، ئەوەی تا مانگی 2ـی 2018 بە باشترین مۆبایل دادەنرێت ئەمانەن: iPhone 7 و iPhone 7 Plus ئەم دوو مۆبایلە ماوەی زیاتر لە ساڵێکە کەوتوونەتە بازاڕەوە و نرخەکانیان لە 550 تا 700 …\nمتابعة قراءة “باشترین مۆبایلەكان ئەمانەن بزانە ئەوەی تۆی تیایە؟”\nتمّ النشر بواسطةيلا فبراير 10, 2018 نُشر فيداهێنانالوسوم: ئاندرۆید،ئاپل،ئایفۆن،باشترین مۆبایل،تەکنۆلۆژیا،مۆبایلاترك تعليقًا على باشترین مۆبایلەكان ئەمانەن بزانە ئەوەی تۆی تیایە؟\nپەیوەندییەکانت ببڕە تاکو پەیوەندییەکانت بەردەوام بێت\nئا: بینایى شۆرش ملێۆنەها کەس لە ڕۆژگاری ئەمڕۆماندا تۆڕە کۆمەڵایەتییەکان بەبەردەوام بەکاردەهێنن، بەجۆرێک بووە بە کارێکی ڕۆتین. لە کۆمەڵگای ئێمەدا کەسانێکی زۆر لە تەمەنی منداڵى وکەسانى بەساڵاچووش تۆڕە کۆمەڵایەتییەکان بەکاردەهێنن بە گشتی و بە تایبەتی فەیسبووک بەجۆرێک ئەم بەکارهێنانە زیادەڕۆی تێدا دەکرێت و زۆرجار بۆتە هۆی دروستبوونی کێشەی کۆمەڵایەتی و خێزانی. من خاوەنی 321 هاوڕێم …\nمتابعة قراءة “پەیوەندییەکانت ببڕە تاکو پەیوەندییەکانت بەردەوام بێت”\nتمّ النشر بواسطةيلا نوفمبر 16, 2017 نُشر فيژیانالوسوم: ئینتەرنێت،بەکارهێنانی مۆبایل،مۆبایل،پەيوەنديى كۆمەڵايەتى،کۆمەڵگااترك تعليقًا على پەیوەندییەکانت ببڕە تاکو پەیوەندییەکانت بەردەوام بێت\n٨ وانە لە ستیڤ جوبزەوە فێرببە\nهەموو کات ناوی کۆمپانیای ئەپڵ و ستیڤ جوبز بەیەکەوە دێت، ئەم کەسایەتییە داهێنەرێکی ئەمەریکی و یەکێک لە دامەزرێنەرانی کۆمپانیاکەیە. لە پێگەی ( life hack ) هەندێک لە بەناوبانگترین وتەکانی ستیڤ جوبز بڵاوکراوەتەوە، کە ئەمانە هەندێکیانن: ١-تەنها داهێنان سەرکردەکان لەوانی تر جیادەکاتەوە. ٢-ئەگەر دەتەوێت کارێکی گرنگ ئەنجام بدەیت ئەوا ئەو ئیشە بکە کە حەزت پێیەتی. ئەگەر …\nمتابعة قراءة “٨ وانە لە ستیڤ جوبزەوە فێرببە”\nتمّ النشر بواسطةYalla یه‌ڵڵا مايو 14, 2017 نُشر فيژیانالوسوم: ئەپل،ستیڤن جوبز،مۆبایل،هەلی کاراترك تعليقًا على ٨ وانە لە ستیڤ جوبزەوە فێرببە\nزی نەوەیەکن بەدیار یوتیوبەوەن!\nهانا عەبدولقادر_ هەولێر دوایین توێژینەوە دەریدەخات نەوەی نوێی کە لە دوای سالانی ٢٠٠٠ەوە گەورەبوون بە رێژەیەکی بەرچاو سەیری یوتیوب دەکەن و زۆر کەمتر سەیری تەلەفزیۆن دەکەن. ئەگەرچی هێشتا تەلەفزیۆن ئامرازێکی گرنگی راگەیاندن و کات بەسەر بردنە، بەڵام نەوەی نوێ زیاتر بایەخ بە سایت و بەرنامەکانی سەر ئینتەرنێت دەدەن کە لە ڕێی مۆبایل و لاپتۆپەوە دەتوانن …\nمتابعة قراءة “زی نەوەیەکن بەدیار یوتیوبەوەن!”\nتمّ النشر بواسطةYalla یه‌ڵڵا أبريل 11, 2017 نُشر فيژیانالوسوم: فەیسبووک،مۆبایل،نەوەی ٢٠٠٠،چات،یوتیوباترك تعليقًا على زی نەوەیەکن بەدیار یوتیوبەوەن!\nئەو ١٠ تایبەتمەندییەی لە سامسۆنگ گالاکسی ئێس ٨ هەیە و ئایفۆن نییەتی\nنوێترین مۆبایلی سامسۆنگ، گالاکسی ئێس ٨، کۆمەڵێک تایبەتمەندی نوێی تێدایە کە تا ئێستا لەسەر مۆبایلی ئایفۆن نییە. با پێکەوە سەیرێکیان بکەین. سکانەری رەنگینەی چاوەکانی هەیە بۆ کردنەوەی قوفڵی مۆبایلەکە و کردنەوەی فۆڵدەرە ئەمینەکان. سامسۆنگ پێی وایە ئەم رێگایە سەلامەتترە لە پەنجەمۆرەکەی ئایفۆن، بێگومان هەمووان دەزانین ئایفۆن تەنها پەنجەمۆری هەیە. کردنەوەی قوفڵ بە ناسینەوەی دەموچاو لە …\nمتابعة قراءة “ئەو ١٠ تایبەتمەندییەی لە سامسۆنگ گالاکسی ئێس ٨ هەیە و ئایفۆن نییەتی”\nتمّ النشر بواسطةيلا أبريل 3, 2017 أبريل 3, 2017 نُشر فيداهێنانالوسوم: ئایفۆن،سامسۆنگ،مۆبایلاترك تعليقًا على ئەو ١٠ تایبەتمەندییەی لە سامسۆنگ گالاکسی ئێس ٨ هەیە و ئایفۆن نییەتی


ئەلبوومى ئایشەشان – Denegkan\nئینستیتیوتى كەلەپوورى كورد لە خەباتى ئامادەكردنى ئەلبوومى هونەرمەندانى هەڵبژاردەى كورد بەردەوامە، كە هەولأ دەدات دیسان بەشێوەیەكى مۆدێرن بخرێتەوە نێو ئەرشیف و ئاستى ئەمڕۆى هونەرى كوردى، لەهەمانكاتدا هەوڵێك بآ بۆ بەزیندوو ڕاگرتن و ناساندنى هونەرى كوردى لەسەر ئاستى هونەر لە جیهاندا.\nلە سەدەى بیستدا، ئایشە شان بەیەكێك لە ژنە سترانبێژە هەرە بەناوبانگەكانى كورد دادەنرآ. لەبەرئەوە سەنتەرى دهۆكى ئینستیتیوت، ئەلبوومى ناوازەى ئەم هونەرمەندە بەناوبانگەى لەماوەى ساڵێكدا ئامادەكردووە، كە 150 گۆرانى و لاوك و سترانى بەزمانى كوردیى و توركى لە خۆگرتووە و لە 12 سیدیى پێكهاتووە، كە برووشوورێكى تایبەت بە كورتەیەك لە ژیانى هونەرى ئایشە شانى تێدایە. پڕۆژەكە بەسەرپەرشتى ئینستیتیوت و بەهاوكارى (زێنەب یاش و حیلمى ئاكیۆلأ) و كۆمەڵێك لە كارمەندانى ئینستیتیوت، ئامادەكراوە.\nجێى ئاماژەیە، بەداوى ئەم ئەلبوومەدا ئینستیتیوت كتێبێكى تایبەت بە هونەرمەند ئایشە شان بڵاودەكاتەوە، كە تێكستى زۆربەى گۆرانییەكان و بەشێك لەژیانى تایبەت و هونەریى ئایشەشان و نووسینەوەى نۆتەى 36 گۆرانیی لەخۆدەگرآ. هەروەها پڕۆژەى ئامادەكردن و بڵاوكردنەوەى ئەلبوومى هەردوو هونەرمەند: محەممەدى ماملىَ و حەسەن جەزراوى لەتەواوبوون دایە.\nPrevious یادى 180 ساڵەى تۆڵستۆى\nNext راستە ئەمەریكیەكان لە كوردستان ناكوژرێن بەڵام ئەوان ئێمە دەكوژن …..


گەشە نە رەوتە و نە رێكخراو و شتێك بەناوی رەوتی گەشەوە ناناسین\nTuesday, 07.20.2010, 12:00\n* گەشە نە رەوتە و نە رێكخراو و شتێك بەناوی رەوتی گەشەوە ناناسین\n* یەكگرتوو هەرگیز بیری لە لابردنی وشەی ئیسلامیی وەك پاشگری ناوەكەی نەكردۆتەوە\n*باس لە هاوكاریی و هەماهەنگی كراوە، بەڵام قسەی جیددی لەسەر یەكگرتنی حزبە ئیسلامییەكان نەكراوە\nعومەر عەبدولعەزیز كارگێڕی مەكتەبی سیاسیی یەكگرتووی ئیسلامی كوردستان و سەرۆكی فراكسیۆنی یەكگرتوو لە پەرلەمانی كوردستان، لەرێی ئەم دیمانە تایبەتییەوە تیشك دەخاتە سەر دوا كۆنفرانسی یەكگرتوو و پێیوایە كە كۆنفرانسێكی سەركەوتوو بووە بەوپێیەی توانیوویەتی دەیان راسپاردە لە بوارە جۆراوجۆرەكاندا دابڕێژێت بۆ ئایندەی كاری سیاسیی یەكگرتوو، هەروەك رایدەگەیەنێت كە نەبوونی سانسۆر و ئازادیی بیر و را وای لەهەندێ رۆژنامەنووس كردووە كە هەست بە جیاوازییەكی قووڵ تا ئاستی تەقینەوە بكەن. لە بەشێكی تری دیمانەكەدا، تیشك دەخاتە سەر پۆستی ئەمینداری یەكگرتوو و پێیوایە كە ئەمینداری ئێستای یەكگرتوو بەزۆرینەی دەنگ ئەو پۆستەی بۆ چەند خولێك وەرگرتووە، ئەگینا لەناو یەكگرتوودا بەهیچ جۆرێك رێ بە پاوانكاریی سیاسیی و قۆرخكردنی دەسەڵاتە باڵاكانی ئەو حزبە نادرێت.\nستیڤان: یەكگرتووی ئیسلامی كوردستان بەم دواییانە كۆنفرانسی ئاسایی خۆی بەست، بەڵام ئەوەی هەستی پێدەكرا لەناو كۆنفرانسدا ناكۆكیی و جیاوازیی زۆری بۆچوونی لەناو سەركردایەتی یەكگرتوودا دروستكرد. ئێوە چۆن خۆتان دەڕواننە ئەو كۆنفرانسە و پێتانوایە ناكۆكی نێوان سەركردەكانی یەكگرتوو دەگاتە ئاستی تەقینەوە؟.\nعومەر عەبدولعەزیز: پێم سەیرە كەسانێك كۆنفرانسی ناوخۆیی حزبێك هەڵسەنگێنن بەبێ ئەوەی زانیاریی دروستیان لەبەردەستدا بێت، بەپێچەوانەوە كۆنفرانسی یەكگرتوو زۆر سەركەوتوو بوو، لەماوەیەكی قیاسیدا بەدەیان راسپاردە بۆ 22 بواری جیا جیای كاری حزب داڕێژران. هەموو لا ئازادانە را و سەرنجی خۆیان خستە روو. رەنگە نەبوونی سانسۆر و ئازادیی نموونەیی ناو كۆنگرە و كۆنفرانس و كۆبوونەوەكانی یەكگرتوو وای كردبێ لە دوورەوە هەندێ نووسەر یان پەیامنێر یان رۆژنامەنووس گومان بەرن جیاوازییەكان هێندە قووڵن بەرەو تەقینەوە دەچن.\nبەڕێزم، حزبێك تەقینەوە رووی تێدەكا، بەرژەوەندیی شەخسیی و بنەماڵەیی و ناوچەیی و گروپیی بنكەنی كردبێ، حزبی خاوەن بڕوا و قەناعەتی چەسپاو، خاوەن پرەنسیپی دامەزراو، بەو ئاسانییە سەركردە و كادیرانی دەستبەرداری مێژووی خۆیان نابن. بۆیە دڵنیات دەكەمەوە كە هەرچی لە كۆنفرانسدا وترابێ دەچێتە خانەی سومبولبوونی یەكگرتوو لە بواری رێزگرتن لە رای جیاواز، بەڵام لە كۆنفرانس و كۆبوونەوەكانی پاش كۆنفرانسیش سەرجەم كادر و سەركردەكان سووربوونی خۆیان لەسەر جێبەجێكردنی ئەركەكانی كۆنگرە و ئامانج و ستراتیژەكانی كۆنگرەی حزب دووپات كردەوە.\nستیڤان:ماوەی شانزە ساڵە مامۆستا سەحەلادین بەهادین، ئەمینداری گشتیی یەكگرتووی ئیسلامییە و لەهەر پێنج كۆنگرەكەی یەكگرتووشدا چانسی ئەمینداریی پێبەخشراوەتەوە، ئایا ئەمە جۆرێك نییە لە مۆنۆپۆڵی پۆستی ئەمینداری گشتیی یەكگرتوو؟. ئایا داوای مامۆستا هادی عەلی لە كۆنفرانسدا تا ئەمینداری یەكگرتوو خۆی كاندید نەكاتەوە لە یەكێك لەماناكانیدا ویستێكی بەهێزی ناو سەركردایەتی یەكگرتوو نییە بۆ پێدانی ئەو پۆستە بە سەركردەیەكی تری یەكگرتوو؟.\nعومەر عەبدولعەزیز: یەكگرتوو دژی سیاسەتی مۆنۆپۆڵكردن و هەر شێوازێكی قۆرخكردنە. مامۆستا سەلاحەدینی ئەمیندار، لەخولی سێیەمی حزبدا مونافسی هەبوو، واتە تاكە پاڵێوراو نەبوو، بەڵام خۆی زۆرینەی هێنا، هەروەها لە خولەكانی تریشدا بەدەنگی كۆنگرە دەرچووە. من پێم سەیرە كەسانێك بڕوایان بە دیموكراسییەت و رێزگرتن لە رای زۆرینە ببێ و ئەم باسە زۆر بورووژێنن!. كاكی برا، ئەوە كۆنگرەی حزبە كە بە600 كادری پلە باڵای ئەم حزبەوە بەكۆی نزیكەی لە 100% پێیان باشە مامۆستا سەلاحەدین خۆی كاندید بكاتەوە. تۆ كێی تر دێنی بڕیارێ بسەپێنێ بەسەر كۆنگرەدا كە بەرپرسی یەكەمی حزبە لەرووی عورفی یاسایی و لە رووی شەرعیشەوە؟.\nپێڕەوی ناوخۆ رێی لە كەس نەگرتووە، دەرگای خۆپاڵاوتنیش نەبەستراوە، كەسانی شایستە خۆیان پاڵاوتووە بەڵام كاتێك لە زیهنی كادری باڵای ئەم حزبەدا، كەسێتی كاریزمی ئەمینداری حزب وەك خۆی ماوە، ئیتر بە چ مافێك سیستمی حزب دەخەیتە بەر رەخنە؟. كە مومارەسەی پرۆسەیەكی دیموكراسیی و شەرعیی دەكات؟.\nبەهەرحاڵ مامۆستا هادی عەلی لە كۆنفرانسدا، باسی مامۆستا سەلاحی نەكرد، پێشنیاری كرد كە لە پێڕەوی ناوخۆی داهاتووی حزبدا ماوەی لە پۆستدابوون بۆ ئەمیندارێتی و مەكتەبی سیاسیی دیاری بكرێت. یەكەمیان بە دوو خول، دووەمیان بە سێ خول. ئەمە پێشنیارێك بوو بۆ بەردەم كۆنفرانس، هەموو ئەندامان و خۆیشی دەیزانی كە ئەمە لە دەسەڵاتی كۆنگرەدایە، بەڵام ئەو پێی باشبوو لە ئێستاوە كادیران دەست و پەنجە نەرم بكەن لەگەڵ هەندێ گۆڕانكاریی بۆ كاتی كۆنگرە، ئەو خاڵە كە باسی كرد لە سیاقی چەند پێشنیارێكی تردا بوو، مافی هەر كەسیشە بیرۆكە و پێشنیار بخاتەروو، دوا بڕیاریش دەزگا شەرعییەكان دەیدەن بەتایبەت كۆنگرە.\nستیڤان:بەردەوام لە رێی میدیاكانەوە باس لە ململانێی دوو باڵی سەرەكیی ناو یەكگرتووی ئیسلامی دەكرێت لە ژێر ناوی باڵی كۆنسەرڤاتیڤ و باڵی ریفۆرم. ئێستا پەیوەندیی نێوان ئەو دوو باڵە لە چ ئاستێكدایە و مەترسی ئەوە نییە سەرئەنجام یەكگرتوو بەو چارەنووسە بگەیەنێت كە یەكێتی نیشتمانی پێی گەیشت؟.\nعومەر عەبدولعەزیز: بڕوام پێ بكە زۆرجار كەسی وا بە محافزكار ناودەبرێ كە خۆی بەسەد ریفۆرمخواز ناگۆڕێتەوە و پێچەوانەكەشی هەر راستە. ئەم باسانە عەرەب گووتەنی (قیاس النفس)ە، واتە راگەیاندنكار یان هەندێ نووسەری سەر بەو حزبانە دەیورووژێنن كە واقعی حزبەكانی خۆیان بەوجۆرەیە، بۆیە لە پرسیارەكەشدا ناوی هەندێ حزب براوە. ئەگەر وەڵامی كورت و پوخت و راستت دەوێت، ئەوەیە كە پێتبڵێم، دوو باڵیی لەناو یەكگرتوودا هیچ بنەمایەكی نییە.\nرەنگە وەك پێشتر گوتم ئازادیی بیر و را دەربڕین و رێزگرتن لە رای جیاواز وای كردبێت كە ئەو گومانە ببرێ، خۆتان حزبی تری گۆڕەپانەكە دەبینن كە تاچەند چەند كاتژمێرێك پێش تەقینەوە یان پێش كەرتبوون و جیابوونەوە، هەر دەڵێن: دوو باڵیی نییە و دونیا شامی شەریفە، تا دووكەڵی تەقینەوەكە دەبینیت. كورت و كرمانج پێتبڵێم چی دەبیستیت و چی دەبینیت لە دەرەوەی یەكگرتوو، هەر ئەوەشە لەناوەوە، جا ناوی چی لێدەنێی لێ بنێ.\nستیڤان:مامۆستا عەبدولڕەحمان سدیق دوای وازهێنانی لە یەكگرتووی ئیسلامی لە رێگەی چەند نووسین و دیمانەی رۆژنامەوانییەوە دووپاتی كردەوە مۆدیلی ئێستای حزبە ئیسلامییەكان و یەكگرتووی ئیسلامی بەدیاریكراویی بەسەرچووە. ئێوە پێتانوایە گووتاری حزبە ئیسلامییەكان بەسەرچووە؟. پێتانوایە یەكگرتووی ئیسلامی لە ئاستی قۆناغی نوێی كۆمەڵگەی كوردستاندا نییە؟.\nعومەر عەبدولعەزیز: من تا ئەم ساتەوەختەش نموونەی یەكگرتووی ئیسلامیی كوردستان بەسەركەوتووترین فۆرمی تەشكیلاتی دەزانم. رەنگە لەسەر هەندێ بابەت و شێوازی كار رەخنەم هەبێ، بەڵام ئێمە باسمان لە كڵێشەكانی ناوچە و واقیعەكەی خۆمانە. ئەو بابەت و بوارانەش رەخنەیان لەسەرە، هەموو ئەو خاڵانەن كە لەسەر حزبە كلاسیكییە شەرقییەكان هەن، كە یەكگرتوو رەنگە لە زۆر لایەنیشدا خۆی رزگاركردبێ و هەندێ راهێنانی هەبێ، بەڵام بەگشتیی ئەم ئەزموونە لە رووی سیاسیی و بانگخوازیشەوە سەركەوتووە و ئەزموونەكانی تر دەیان گرفتی زیاتریان هەیە.\nستیڤان:رەوتی نهێنی و نەناسراوی گەشە لەرێی راگەیاندنەكانەوە رەخنە لە سیاسەتی یەكگرتوو دەگرن، ئێمە پرسیار دەكەین ئەم رەوتە چین و ئامانجەكانیان چییە؟. ئایا یەكگرتووی ئیسلامی بەرەسمی چۆن مامەڵە لەگەڵ ئەم رەوتەدا دەكات بەتایبەت لەكاتێكدا ئەندامانی ئەو رەوتە دیار و ئاشكرا نین؟.\nعومەر عەبدولعەزیز: گەشە نە رەوتە و نە رێكخراو، شتێ بەناوی رەوتی گەشە ناناسین، پار چەند گەنجێك وتبوویان: ئێمە حەزمان كردووە یەكگرتوو ببێتە ئۆپۆزیسیۆن، دواتر كە ئەوە تەحقیق بوو، روونكردنەوەیان بڵاوكردەوە كە شتێ بەو ناوەوە نەماوە و هەر كەس هەرچی بڵێت دروستكراوە. ئیتر لەو كاتەوە من خۆم هیچم نەدیوە، وابزانم خەڵكی كوردستان و رێكخستنی حزبەكانیش لەم دەنگوباسانەیان زۆر بیستووە و تێربوون لە گوێگرتن یان وەڵامدانەوە.\nستیڤان:زۆرجار دەبیستین یەكگرتووی ئیسلامی كوردستان دەیەوێت پاشگری "ئیسلامی" لەناو حزبەكەی بكاتەوە و مۆدیلی كاركردنیشی بگۆڕێت بۆ نزیك لە مۆدیلی كاركردنی حزبی داد و گەشەپێدان لە توركیا. ئایا چەند هەنگاوەكانی لێكردنەوەی پاشگری "ئیسلامی" لەناوی یەكگرتوو سەركەوتوو دەبێت؟. پاشان دەپرسم ئەوانەی دەیانەوێ پاشگری ئیسلامی لە یەكگرتوو بكەنەوە چ ئەڵتەرناتیڤێكیان پێیە؟.\nعومەر عەبدولعەزیز: یەكگرتوو هەرگیز بیری لە لابردنی وشەی (ئیسلامیی) وەك پاشگر نەكردۆتەوە. لە دوا كۆنگرەدا یەك كەس پێشنیاری كرد و لە كۆی هەموو ئەندامان كە 561 كەس بوون، دوو دەنگی هێنا. دیاربوو ئەوانیش ویستبوویان نامۆیی بیرۆكەكە بۆ كۆنگرە بسەلمێنن!. هەرچەندە سەركردەوە و كادیرانی یەكگرتوو زۆر لەوە تێگەیشتووترن كە نەتوانن جیاوازیی ناو و ناوەڕۆك دەرك نەكەن، واتە قەناعەتیان بەوە نەبێت كە ناوەڕۆك و ئامانج و ستراتیژ زۆر لەناو و دروشم و كڵێشە گرنگترە، نە ناوی زەق بەڵگەی ساغی و سەلامەتیی و پێشكەوتووییە، نە ناوی سادەش بەڵگەی لاوازیی ناوەڕۆك و گەورەیی ئامانج و كاریگەریی ستراتیژە. ئەگەر چەند كەسێكیش شتێكیان لەو بارەیەوە وتبێت، هەر ئەم قسەیەیە.\nستیڤان:دوا پرسیارم ئەوەیە زۆرجار باس لە یەكگرتنی هەردوو حزبی ئیسلامی سەرەكیی كوردستان "یەكگرتوو، كۆمەڵ" دەكرێت. من پرسیار دەكەم ئایا زەمینەی ئەو یەكگرتنە رەخساوە؟. ئایا هیچ گفتوگۆ و ئاسۆیەكی روون نییە بۆ یەكگرتنی ئەو دوو حزبە ئیسلامییە؟. ئەگەر لێك نزیكبوونەوە هەیە چۆنە و لە چ ئاستێكدایە؟.\nعومەر عەبدولعەزیز: ئێمە لە یەكگرتووی ئیسلامی كوردستان لە سەرەتای راپەڕینەوە (واتە پێش راگەیاندنی حزبیش) پڕۆژەی (هاوكاریی ئیسلامیی)مان خستەڕوو، لەوكاتەوە لەگەڵ برایانی (راپەڕین)ی ئەوسا و (بزووتنەوە) پەیوەندیی برایانەمان هەیە، دواتریش لەگەڵ برایانی كۆمەڵ تۆخ كرایەوە. بەردەوام لە هەموو لامانەوە باس لە نێزیكیی و كاری هاوبەش و لێكدانی ئامانجەكان هەیە. بەڵام بمانەوێ و نەمانەوێ لە پۆڵینكردنی لایەنە ئیسلامییەكاندا ریزبەندییەك پێڕەو دەكرێ، پێشتر خاڵی جیاوازییمان دیاربوو، ئێمە مەكتەبی عەسكەرییمان نەبوو، نەك لەبەر لێنەهاتن و ناكارایی، لەبەرئەوەی بڕوامان پێی نەبوو، بەڵام ئەمە لای برایانی تر ستراتیژ بوو، نەك هەر تاكتیك.\nیان لە هەندێ بواری بۆچوونی فیكریی و پابەندیی ئەحكامی ئاینییدا، ئێمە رەنگە هەندێك قەناعەتمان جیاواز بووبێت، بەڵام ئەگەر بە رێژەیی وەریبگرین لە 80% ی ئەو جیاوازییانە نەماون، بۆیە وەك لە پرسیارەكەشدا هاتووە، زەمینە لە هەر كات رەنگە رەخساوتر بێت. بەنیسبەت گفتوگۆوە، لێرەولەوێ هەندێ جار باس لە زیاتر هاوكاریی و هەماهەنگی كراوە، بەڵام قسەی جیددی لەسەر یەكگرتن نەكراوە، ئێمە وەك وتوومانە پڕۆژەی قۆناغ بە قۆناغی لێك نزیكبوونەوەمان هەیە، ئێمە هەر لە كۆنەوە تا ئێستا یەك مەرجمان بەلاوە گرنگ بووە، ئەویش ئەوەیە كە دوو هێزی ئیسلامیی، یان زیاتر، یان تەنانەت غەیرە ئیسلامیش دەبێت لە كاتێكدا قسەی جیددی لە یەكگرتن بكەن كە لە كەشوهەوای عاتیفە دەرچن و زەمینەی واقیعیی لە رووی قەناعەتی فیكرییەوە رەخساو بێت، واتە خاڵی لێكجیایی لە بیركردنەوە و مومارەسەدا گەیشتبنە نێزیكی نەمان یان كەمبوونەوە، ئەوكاتە خۆ بەخۆ فەزا فەراهەم دەبێت و لەمپەر لادەچێت و هیچ گووشارێك بۆ عەقڵ و عاتیفەی هیچ لایەك دروست نابێت.\nلێرەدا جێی خۆیەتی ئەو راستییەش بیری خوێنەران بخەمەوە، كە چەندین ئەزموونی سەرنەكەوتووی یەكگرتنەوەمان دی، كە بە پاڵەپەستۆی عاتیفەدا كران و لە كەشوهەوای هزر و واقیعدا شكستیان هێنا. ئەم ئەزموونانەی كە دەیڵێم لە هەرێم و دەرەوەی كوردستانیشم مەبەستە و دەیان نموونەمان لەبەرچاوە، لەگەڵ سوپاس.\n+عومەر عەبدولعەزیز لە دایكبووی ساڵی 1958، لە هەڵەبجەی شەهید.\n+بەكالۆریۆسی شەریعە لە زانكۆی بەغداد و ماجستێری توێژینەوە ئیسلامییەكان لە زانكۆی بەیروت.\n+ئێستا قوتابی دكتۆرایە بەیروت.\n+ئەندامی دامەزرێنەر لە یەكێتی جیهانیی زانایانی موسڵمان.\n+ئەندامی دامەزرێنەر لە یانەی میانڕەویی جیهانی و ئەندامی بۆردی راوێژكاریی زانكۆی (دار الحكمە) كەنەدی.\n+ئەندامی سەندیكای رۆژنامەنووسانی جیهان و ئەندامی كارای سەندیكای رۆژنامەنووسانی كوردستان.\n+كارگێڕی مەكتەبی سیاسیی یەكگرتووی ئیسلامی و سەرۆكی فراكسیۆنی یەكگرتوو لە پەرلەمانی كوردستان.\n+دەیان كتێب و نامیلكەی چاپكراو و ئامادەی چاپی هەیە و رۆژنامەنووس و نووسەرە و بابەتەكانی لە رۆژنامە و گۆڤارە بەردەوام بڵاو دەبنەوە.\nئەرشیفی (ستیڤان شه‌مزینانی)ی نووسەر\nرەحزبی ئێستای كوردستان بەرهەمی فرە میلشیایی شاخە\nروونكردنەوەیەك لەلایەن "ستیڤان شەمزینانی"یەوە\nنەوزادى موهەندیس- نووسەر و چاودێری سیاسیی: ململانێى باڵەكانی ناو یەكێتی لە دواى كۆنگرەش هەر بەردەوام دەبێت


تاوتوێی کێشه نێوخۆییه‌كانی حیزبی دێموکرات\nخانه»به شی کوردی»بابه ته كان»تاوتوێی کێشه نێوخۆییه‌کانی حیزبی دێموکرات\nتاوتوێی کێشه نێوخۆییه‌کانی حیزبی دێموکرات\n۰ 1,084 خواندن این مطلب 14 دقیقه زمان میبرد\nتاوتوێی کێشه نێوخۆییه‌کانی حیزبی دێموکراتی کوردستانی ئیران له هه‌ڤپه‌یڤینێکدا له‌گه‌ڵ\nد. هه‌واڵ شاروێرانی*\n– به‌ڕێز دوکتۆر شاروێرانی، وه‌کو ئاگادارن له‌دوای کۆنگره‌ی ۱۳ی حیزبی دێموکراتی کوردستانی ئێران ماوه‌یه‌که کێشه نێوخۆییه‌کانی دوو باڵی زۆرینه‌ی سه‌رکردایه‌تی و ئۆپۆزیسیۆنی نێوخۆی حیزب به ئاقارێکی ناڕێکوپێک و نادیاردا ده‌ڕوات و ته‌نانه‌ت له ماڵپه‌ڕ و سایته‌کاندا به ئه‌وپه‌ڕی خۆی گه‌یشتووه. جه‌نابتان وه‌کو چاوه‌دێرێکی سیاسی چ لێکدانه‌وه‌یه‌کتان له‌سه‌ر ناکۆکییه نێوخۆییه‌کانی حدکا هه‌یه؟\n– زۆر سوپاس له‌وه‌ی که ئه‌م ده‌رفه‌ته‌تان بۆ ڕه‌خساندم تا وه‌ک لێکۆله‌ر و ڕه‌خنه‌گرێکی سیاسیی بێلایه‌ن له‌م باره‌وه بدوێم. دیاره من خوێندنه‌وه‌یه‌کی قووڵترم له‌و ڕاڤه و بۆچوونانه‌ی که باون هه‌یه. ئه‌و خوێندنه‌وانه‌ی که ئێستا هه‌ن که‌متر خۆ له هۆکاره سه‌ره‌کییه‌کانی خوڵقێنه‌ری قه‌یران ده‌ده‌ن و زۆرتر له گۆشه‌نیگای شیکاری ورد (تحلیل خرد) ده‌ڕواننه دۆزه‌که. له حاڵێکدا بۆ تێگه‌یشتنی ته‌واو وێڕای له‌به‌رچاوگرتنی شیکاری ورد و هۆکاره ڕاسته‌وخۆ و هه‌نووکه‌ییه‌کان پێویستمان به شیکاری هه‌راو (تحلیل کلان) و هۆکاره سه‌ره‌کییه‌کانیش هه‌یه. ئه‌من له شیکارێکی گشتیدا پێموایه سێ هۆکاری قه‌یرانی ڕێبه‌رایه‌تی (له حاڵه‌تی گشتیدا)، نه‌بوونی گوتاری شیاو و ژیانی ئۆردوگایی و تاراوگه‌نشینی فاکتۆره سه‌ره‌کییه‌کانی خوڵقێنه‌ری ئه‌م قه‌یرانه‌ن. لێره‌دا به‌کورتی هه‌ر کامه‌یان پێناسه ده‌که‌م.\nئـ) قه‌یرانی ڕێبه‌ڕایه‌تی: له‌پاش تیرۆری د. قاسملوو، که‌سایه‌تی کاریزما، به‌رچاو و ناسراوی بزووتنه‌وه‌ی کوردی ئێران و پاشانیش جێگره‌که‌ی د. شه‌ره‌فکه‌ندی، حدکا هه‌رچه‌ند توانی به شێوه‌یه‌کی کاتی و ڕێژه‌یی چاره‌سه‌ری ئه‌م قه‌یرانه بکا، به‌ڵام قه‌ت نه‌یتوانی چاره‌سه‌رییه‌کی یه‌کجاری بۆ بدۆزێته‌وه. چاوخشاندنێک به‌سه‌ر بارودۆخی ئێستایشیاندا وامان پیشان ده‌دا که بۆ داهاتوویه‌کی نزیکیش ناتوانن ڕێبه‌رێکی له‌م ئاسته‌دا په‌روه‌رده بکه‌ن. هه‌موومان ده‌زانین که ڕاده‌ی نفووز و کارتێکه‌ری قاسملوو له حیزبدا ئه‌وه‌نده زۆر و به‌رچاوه که ده‌کرێ مێژووی ئه‌م حیزبه به دوو قۆناغی پێش قاسملوو و پاش قاسملوودا پۆلێنبه‌ندی بکرێ. زۆربه‌مان وه‌زعی حیزب له پێش کۆنگره‌ی سێیه‌م ده‌زانین؛ سێکێتاریزم و ده‌سته‌به‌ندی، نه‌مانی سه‌ربه‌خۆیی سیاسی و ده‌ستێوه‌ردانی ده‌ره‌کی و که‌مبوونه‌وه‌ی ئیعتیبار و پرستیژ له‌نێو جه‌ماوه‌ر و چاودێرانی ده‌ره‌وه‌دا تایبه‌تمه‌ندی ئه‌م قۆناغه‌ن. دوای سکرتێری قاسملوو حیزب به‌ره به‌ره ساغ بۆوه و له ده‌رفه‌تی له‌باری دوای شۆڕشی ۵۷یش له پانایی کوردستاندا ته‌قێیوه. ئه‌گه‌ر بکرێ مه‌ودای کاتی ئه‌م ده‌وره‌یه دیاری بکه‌م، مه‌ودای زه‌مانی نێوان کۆنگره‌ی سێیه‌م تا کۆنگره‌ی ۱۳ ده‌ستنیشان ده‌که‌م و پێموایه له هاوینی ۸۳وه ده‌ورانی قاسملوو کۆتایی پێهاتووه؛ به چه‌ند هۆی گرینگ:\nیه‌که‌م: سه‌رهه‌ڵدانی ناکۆکییه نێوخۆییه‌کان به شێوه‌یه‌کی که‌موێنه له نێوان دوو باڵی حیزبه‌وه که سه‌رۆکی هه‌ردووک باڵ له یاران و ته‌نانه‌ت موریدانی پێشووی قاسملوو بوون. دیاره پێشتریش حیزب تووشی کێشه و قه‌یران و له‌تبوون بوو به‌ڵام به‌م جیاوازییه که هه‌میشه قاسملوو وێڕای زۆرینه‌ی به‌ده‌نه‌ی حیزب و بیروڕای گشتیی خه‌ڵکی کوردستان له‌لایه‌ک بووه و که‌مینه‌ی دابڕاویش که هه‌میشه‌ش تووشی قه‌یرانی مه‌شروعیه‌ت ده‌بوون، له‌لایه‌ک. ئێستاکه دوو که‌س له نزیک ترین دۆستان و یارانی ئه‌و له به‌رانبه‌ر یه‌کتردا ڕاوه‌ستاون و هه‌ردوکیشیان بانگه‌شه‌ی (ادعا) میراتگری ئه‌و ده‌که‌ن. هه‌موومان ده‌زانین که سه‌ربه‌خۆیی سیاسی له بڕیارداندا له‌لایه‌ن قاسملووه هاته نێو ئه‌ده‌بیاتی حیزبی دێموکرات. دیاره ئه‌مه شتێکی ئاساییه و هه‌موو حیزب و ڕێکخراوه‌یه‌کی سیاسی ده‌بێ له بڕیارداندا سه‌ربه‌خۆ بێ. به‌ڵام له حیزبی دێموکراتدا به شێوه‌یه‌کی نائاسایی ئه‌م چه‌مکه دووپات ده‌بۆوه و پێداگری له‌سه‌ر ده‌کرا. بۆ؟ له‌به‌رئه‌وه‌ی که ئه‌م حیزبه له ماوه‌یه‌ی ژیانیدا له‌لایه‌ن حیزبی تووده‌ی ئێران و پارتی دیموکراتی کوردستان، سه‌ربه‌خۆیی سیاسی و سه‌روه‌رییه‌که‌ی پێشێل کرابوو. قاسملوو کۆتایی به‌م بارودۆخه هێنا و ته‌نانه‌ت وای له حیزب کرد که ده‌وری نێوبژیویکه‌ری له کێشه سیاسییه‌کاندا هه‌بێ. له یه‌که‌م خولی شه‌ڕی نێوخۆیی پارتی و یه‌کێتی‌دا له ساڵی ۱۹۹۴، عه‌بدووڵڵا حه‌سه‌نزاده نێوبژیوانیی ده‌کرد. ئه‌مه به‌رهه‌می ئه‌م سه‌ربه‌خۆیی و کێش و پرستیژه بوو که ئه‌وده‌م حیزبی دێموکرات مابووی. وێده‌چێ ئێستا به کرده‌وه ئه‌م سه‌ربه‌خۆییه له‌لایه‌ن پارتی و یه‌کێتی (به‌تایبه‌ت دووه‌می) پێشێلکرابێ و به قسه‌ش ئه‌وه‌نده بێ ناوه‌ڕۆک بووه که ته‌نانه‌ت باڵێ که‌مینه به باشی ئه‌م ڕاستینه ده‌سه‌لمێنن. که‌وابوو پێشێلبوونی سه‌ربه‌خۆیی سیاسییش نیشانه‌یه‌کی دیکه‌ی ته‌واوبوونی ده‌ورانی قاسملوویه. به باوه‌ڕی من قاسملوو نه له "ڕێباز"ی حیزبی دێموکراتی ئێستادا زیندوویه و نه تاڤگه‌ی باوه‌ڕه‌کانیشی له کوردستانی ئێران و یان له قه‌ندیله‌وه ده‌گاته ده‌شته کاکی به کاکییه‌کانی کۆیه تا تێرئاویان بکا.\nب) قه‌یرانی نه‌بوونی گوتاری شیاو و گونجاو: له سه‌ره‌تای حه‌فتاکانه‌وه که مه‌ودا بۆ کاری چه‌کداری هه‌رده‌م ته‌نگه‌به‌ر ده‌بوو، ئه‌م قه‌یرانه‌ی حدکاش به‌ره‌به‌ره ده‌ستیپێکرد. وا بزانم دوایین چالاکیی نیزامی له هاوینی ۷۵دا بوو که پاشان له‌ژێر زه‌ختی نیزامی یه‌کێتیدا کۆتایی پێهات؛ کۆماری ئیسلامی ده‌ڵێ به‌ڕه‌سمی و له‌ڕێگه‌ی ڕێککه‌وتن له‌گه‌ڵ یه‌کێتی؛ حیزبی دێموکراتیش ئه‌مه ڕه‌ت ده‌کاته‌وه. به‌ڵام به کرده‌وه ده‌یسه‌لمێنێ. هه‌رچی بێ ئه‌ما، ئاکامه‌که‌ی هه‌ر یه‌ک شته. حیزبی دێموکرات دوای ده‌ستهه‌ڵگرتنی نه‌رێنی و نه‌ک ئه‌رێنی له شه‌ڕی چه‌کداری، هیچ ئاڵترناتیڤێکی بۆ خه‌بات نه‌هێناوه‌ته‌گۆڕێ. لێره‌دا ئاماژه به خاڵێک پێویسته. له سه‌رده‌مێکدا له ئێران (له سه‌ره‌تای په‌نجاکان) له گوتار و ئه‌ده‌بیاتی سیاسیدا خه‌باتی چه‌کداری وه‌ک ستراتیژی و تاکتیکێکی بێ ئه‌ملا و ئه‌ولا چاوی لێده‌کرا. به‌ڵام حیزبی دێموکرات و ڕابه‌ره‌که‌ی ڕوانگه‌یه‌کی جیاواز و هه‌ڵقوڵاو له واقیعبینی سیاسییان هه‌بوو. ئه‌وان پێیان وابوو که شه‌ڕی چه‌کداری ستراتژییه‌که بۆ گوشارخستنه‌سه‌ر بۆسه‌ر ده‌سه‌ڵاتی ناوه‌ندی و وادارکردنی به هه‌ڵبژاردنی ڕێگه‌ی وتووێژ. زیاتر له ۱۰ ساڵه ئه‌م ستراتیژییه جێگای خۆی داوه به چه‌شنێک ئینفیعال و پاسیڤبوون که وێناچێ هه‌ڵبژاردنه‌که‌ی هه‌ڵقوڵاو له کرده‌یه‌کی ئاگادارانه و خوازراو بێ، به‌ڵکو ئاکامی داسه‌پاوی هه‌لومه‌رجی ناله‌باری ده‌ره‌وه‌یه. ڕه‌نگه ستراتیژیی حدکا ئێستا پشوله‌سه‌رخۆیی و چاوه‌ڕوانی بۆ گۆڕانکارییه‌کی له‌نه‌کاو بێ. ئه‌گه‌ر وابێ، ئه‌مه به مانای ستراتیژیی خه‌باتێکی سیاسی و کۆمه‌ڵایه‌تی نییه که مانا و ده‌رکه‌وتێکی جیاوازی هه‌بێ. بۆوێنه له‌و به‌ستێنه‌دا ده‌توانین باس له هه‌وڵه‌کانی پ. ک. ک. له نێوخۆی تورکیادا بکه‌ین بۆ خه‌باتی سیاسی و دروستکردنی حیزب و سازمان و ڕێکخراوی یاسایی. وا وێده‌چێ که ستراتیژیی نه‌گوتراوی ئێستای حدکا به به‌ستنه‌وه‌ی کێشه‌ی کوردی ئێران به دۆزی کورد له عێراق و دانانی وه‌ک ژێرکۆمای ئه‌و بێ. ئه‌گه‌رچی به ئاشکرا باسی ئه‌م پاساوه نه‌کراوه، به‌ڵام زۆر جار له ڕسته‌ی "پێداویستی پاراستنی ده‌سکه‌وت و به‌رژه‌وه‌ندییه‌کانی ئه‌زموونی کوردستانی عێراق" خۆی ئاشکرا ده‌کات. پێویست به به‌ڵگه‌هێنانه‌وه نییه که ئه‌مه زیاتر پاساوێکه بۆ ئه‌م ڕه‌وشه‌ی ئێستا و هه‌روه‌ها چاوه‌ڕوانییه‌که بۆ دووپاتبوونه‌وه‌ی ئه‌زموونی عێراق له ئێران.\nئه‌گه‌ر بیر و ڕای گشتیی کوردی ئێران تا ماوه‌یه‌ک ئه‌م پاساوه‌ی په‌سند ده‌کرد، له‌وانه‌یه له‌مه‌ودوا به‌هۆی سه‌قامگیربوونی کوردی عێراق و ته‌مه‌نی درێژی به‌کارهێنانی ئه‌م پاساوه، چیدی وه‌ک گوزاره‌یه‌کی لۆژیکی په‌سندی نه‌کا. ڕه‌نگه له بواری سیاسی و لۆژیکیشه‌وه بکرێ ئه‌م پاساوه ڕه‌ت بکرێته‌وه. به ڕای من بارودۆخی ئێستای حدکا وه‌ک هه‌لومه‌رجی حیزبی توده‌ی چله‌کان و په‌نجاکان وایه. حیزبی تووده‌ش له نێوان ساڵه‌کانی ۱۳۲۰ تا ۱۳۳۶ (بنه‌بڕبوونی یه‌کجاری سازمانی نیزامی حیزب) به‌ربڵاو ترین، خۆشه‌ویست ترین و به‌هێز ترین ڕێکخراوی سیاسی ئێران بوو. به‌ڵام پاشی ئه‌و ساڵانی دوور و درێژی ئاواره‌یی له ئاڵمانی ڕۆژهه‌ڵاتی ئه‌وکات، حیزبی تووده‌ی له حیزبێکی پێشڕه‌وی کۆمه‌ڵایه‌تییه‌وه کرد به گروپێکی دووره‌وڵاتی بێ کاریگه‌ر و له په‌راوێزداماو که به هیچ جۆرێک نه‌یده‌توانی ئه‌م ده‌وره بگێڕێ که وا ده‌سته‌یه‌کی سه‌رچاوه‌ی کۆمه‌ڵایه‌تی (مرجع اجتماعی) له بیسته‌کاندا ده‌یگێڕا. له‌م سه‌رده‌مه دوور و درێژه‌دا که تا ساڵی ۱۳۵۷ی کێشا، حیزبی تووده له نه‌بوونی ستراتیژییه‌ک که توانای پراکتیزه‌بوونی هه‌بێ، ئه‌و سه‌رمایه‌ی خه‌رج ده‌کرد که له چالاکییه‌کانی ڕابردوویدا کۆی کردبۆوه.\nج) ژیانی ئۆردوگایی و تاراوگه‌نشینی: له به‌ندی ب دا، له کاتی به‌راوه‌ردکرنی حیزبی دێموکرات و حیزبی تووده‌دا؟!، به‌کورتی ئاماژه‌شم به‌م خاڵه دا. نزیکه‌ی ۱۰ ساڵ دانیشتن و ژیانی ئاسایی، حیزبی له حاڵه‌تی دامه‌زراوه‌یه‌کی شۆڕشگێڕ و چیانشین کردووه به داموده‌زگایه‌کی ئیداری و سه‌رکرده‌کانیشی وه‌ک چه‌شنێک برۆکراتی حیزبی لێکردوون. بۆ که‌سایه‌تی برۆکرات شوناسی تاکه‌که‌سی و پێوه‌ندیی ئه‌م شوناسه له‌گه‌ڵ ده‌زگای بوروکراسی زور زه‌ق ده‌بێته‌وه و له‌گه‌ڵ ڕۆح و شوناسی به‌کۆمه‌ڵ که بناغه ی بزووتنه‌وه‌ی کۆمه‌ڵایه‌تییه ناته‌بایی و قه‌یران ساز ده‌کا. پێویست به باسکردن نییه که له حاڵه‌تێکی وادا، جیاوازیی بیروڕا و ته‌نانه‌ت مشووره‌کانیش زه‌ق ده‌بنه‌وه و هه‌ندێ جاریش قه‌یرانی گه‌وره به‌دیدێنن. پێکهاتنی دوو باڵی "مه‌لایی" و "مسته‌فایی" له‌نێو ڕیزه‌کانی حیزبدا زیاتر له چوارچێوه‌یه‌کی به‌م ڕه‌نگه‌دا جێده‌گرێت، تا ئه‌وه‌ی که ئاکامی جیاوازیی سیاسی و مشتومڕێکی فیکریی زیندوو و چالاک بێ. له بیرمان نه‌چێ که حیزبی تووده‌ی تاراوگه‌ش له‌نێو ده‌فته‌ری سیاسی و کۆمیته‌ی ناوه‌ندیدا خاوه‌نی دوو باڵی ئه‌سکه‌نده‌ری – ڕادمه‌نێش و کامبه‌خش – کیانووری بوو که سه‌ره‌ڕای نێوانناخۆشی و جاری وایشه دوژمنایه‌تی، خاوه‌نی هیچ پێناسه و تایبه‌تمه‌ندییه‌کی سیاسیی و فیکریی ئه‌وتۆ نه‌بوون که به ئاسانی پۆلێنبه‌ندی بکرێن، به‌ڵکو زیاتر له تایبه‌تمه‌ندیی تاکه‌که‌سیی ڕێبه‌ران و که‌شوهه‌وای عاتیفی نێوانیان و کۆنه ڕقی ڕابردوو و که‌شوهه‌وای باندبازی و فراکسیۆنبازی سه‌رچاوه‌ی ده‌گرت. دیاره به‌شێکی زۆری توانا و وزه‌ی حیزبی تووده له‌م بواره‌دا به‌فیڕۆ چوو و له به‌ره‌به‌ری شۆڕشی ۵۷یش به زاڵبوونی باڵی به‌ناو ڕادیکاڵ تری کیانووری، حیزب تووشی چ تراژدیایه‌کی گه‌وره بوو.\nئه‌وه‌ی باسم کرد، به کوردی ڕاڤه‌کردنی کێشه‌ی نێوخۆیی حدکا له ڕوانگه‌ی شیکارێکی هه‌راو بوو. دیاره ده‌کرێ له ڕوانگه‌ی شیکاری وردیشه‌وه باس له کێشه و گرفته‌کانی حدکا بکرێ. به‌ڵام ئه‌ویش له ئاکامدا هه‌ر ده‌گه‌ڕێته‌وه سه‌ر ئه‌م سێ هۆکاره‌ی سه‌ره‌وه که باسم لێکردن.\nڕێزدار دوکتۆر، وه‌کو ده‌زانین کۆمه‌ڵناسان زۆر جار بۆئه‌وه‌ی بتوانن به شێوه‌یه‌کی زانستی کێشه‌کان چاره‌سه‌ر بکه‌ن دێن کێشه گه‌وره‌کان ده‌شکێنن و وردی ده‌که‌ن. ئه‌گه‌ر ده‌کرێ له گۆشه‌نیگای شیکاری وردیشه‌وه باس له کێشه نێوخۆییه‌کانی نێو حدکا بکه‌ن و چێیه‌تی کێشه‌کان به شێوازێکی وردتر بۆ خوێنه‌رانی به‌ڕێز تاوتوێ بکه‌ن.\n– بۆ من وه‌ک چاودێرێکی بێلایه‌نی ده‌ره‌وه ساناتره که له گۆشه‌نیگای هه‌راوه‌وه (تحلیل کلان) کێشه‌که لێکبده‌مه‌وه. ڕوانینی ورد بۆ پێناسه‌ی کێشه‌کان، لانیکه‌م پێداویستی به ئاگاداربوون له ورده‌کارییه‌کانی مێژووی ئه‌م ۱۵ ساڵه‌ی دوایی حیزب هه‌یه که من وا به په‌له ده‌ستم پێی ڕاناگا. بۆوێنه ئێمه ده‌بێ به‌وردی ئاگاداری ورده‌کارییه‌کانی کۆنگره‌کانی ۱۰ و ۱۱ و ۱۲ و ۱۳ و کۆنفرانسه‌کانی پێشتریش بین. ئه‌گه‌ر بمانهه‌وێ مێژووی کورتی ئه‌م کێشه‌ی دوو ساڵی ڕابردوو باس بکه‌ین، وه‌ک خاڵی ده‌سپێک ده‌بێ بگه‌ڕێینه‌وه بۆ دیمانه‌ی هیجری له‌گه‌ڵ ته‌له‌ڤزیۆنی VOA و ده‌رکه‌وتنی لاوازی ئه‌م که‌ناڵه و دژه‌کرده‌وه‌ی نێگه‌تیڤ و به تێکڕایی بیروڕای گشتیی نێوخۆ که پێیان وا بوو هیجری له ئاستی ئه‌وه‌دا نییه که ڕێبه‌رایه‌تی حیزبی له ئه‌ستۆدا بێ. به‌بێ ئه‌وه‌ی که پێداگری له‌سه‌ر ڕاست یان هه‌ڵه‌بوونی ئه‌م بۆچوونه بکه‌ین، ئه‌م بابه‌ته وه‌ک خاڵێکی وه‌رچه‌رخان گرینگایه‌تی تایبه‌ت به خۆی هه‌یه و زه‌مینه‌ی بۆ ده‌نگهه‌ڵبڕینی ناڕازیانی کۆنگره‌ی ۱۳ش خۆش کرد و یان به واتایه‌کی دیکه، بیانوویه‌کی باشی دانه ده‌ست. له درێژه‌ی هۆکاره لاوه‌کییه‌کاندا ده‌توانین ئاماژه به ئه‌گه‌ری دزه‌کردنی ده‌زگا سیخوڕییه‌کان، ده‌ستتێوه‌ردانی ده‌ره‌کی، به‌تایبه‌ت له‌لایه‌ن PUKیشه‌وه، بکرێ. هه‌روه‌ها ناتوانین چاوپۆشی له کاریگه‌ری تێکده‌رانه‌ی هۆکاری تۆڕی جیهانی ئینته‌رنه‌تیش له ته‌شه‌نه‌کردن و ته‌قینه‌وه‌ی ناکۆکییه‌کان چاوپۆشی بکه‌ین. هه‌ڵبه‌ت هه‌روه‌ک له‌پێشدا باسم کرد، گشتی ئه‌وانه به جۆرێک ده‌گه‌ڕێنه‌وه‌سه‌ر سێ هۆکاری سه‌ره‌کی که له وه‌ڵامی پرسیاری یه‌که‌مدا ئاماژه‌م پێکردن.\nئایا ئێوه پێتان وایه مێژووی ده‌کارهێنانی فیکره‌کان و تیۆرییه‌کانی دوکتۆر قاسملوو کۆتایی پێهاتووه؟\n– سه‌رنج بده‌ن، من باسی نوێبوون یان کۆنبوونی بیروبۆچوونه‌کانی د. قاسملووم نه‌کرد. دیاره ئێستاشی له‌گه‌ڵ بێ، به‌شێک له بیر و بڕواکانی قاسملوو هه‌ر تازه‌ن و له‌گه‌ڵ سه‌رده‌می ئێستادا ده‌گونجێن. ته‌نانه‌ت "سۆسیالیزمی دیموکراتیک" که ماوه‌یه‌ک له‌ژێر سێبه‌ری قورسی گوتاری لیبراڵدیموکراسیدا که‌وتبووه نێو په‌راوێز، له‌سایه‌ی په‌ره‌گرتنی بزووتنه‌وه و بیرۆکه‌ی چه‌پ له ئاستی نێونه‌ته‌وه‌ییدا، ئه‌گه‌ری ژیانه‌وه‌ی دوباره‌ی هه‌یه. به‌ڵام باسی من شتێکی دیکه‌یه. ئه‌من باسی "قۆناغی قاسملوو"م کرد و ئاشکرایه که مه‌به‌ستم سه‌رده‌مێکی ۳۰ ساڵه‌یه که له مێژووی حیزبدا به‌رچاوه و مۆرکی فیکر و کرداری قاسملووی پێوه دیاره. به بڕوای من ئه‌م ده‌وره‌یه ئێستا ته‌واو بووه و ئه‌م باس و خواسانه‌ی که ئێستا له‌سه‌ر درێژه‌دان یا کوێربوونه‌وه‌ی ڕێبازی قاسملوو ده‌کرێن به‌هایه‌کی دیار و عه‌ینی نیین و زیاتر به کاری ئه‌م شه‌ڕه دێت که بۆ ده‌سه‌ڵات له ئارادایه. به بڕوای من قۆناغی قاسملوو ۳۰ ساڵی کێشا که ۱۵ ساڵی له زه‌مانی ژیانی خۆیدا بوو و ۱۵ ساڵیش دوای مه‌رگی. دیاره له سه‌رده‌می قاسملوودا حیزب دوو جاری له‌تبوونی (انشعاب) به‌خۆوه بینی، به‌ڵام هه‌ردوو جار به‌هۆی قورسایی کێش و ئیعتباری قاسملوو، جیابۆوه‌کان هه‌ریه‌ک به ڕاده‌یه‌ک تووشی قه‌یرانی مه‌شروعیه‌ت بوون و سه‌رنه‌که‌وتن. به‌ڵام ئه‌گه‌ر ئێستا دووکه‌رتبوونێک ڕوو بدا، وه‌ک ئه‌و کات نابێ به‌ڵکو حیزب ده‌بێته دوو یا چه‌ند باڵ که هیچ کامیان خاوه‌نی ته‌واوی مه‌شروعیه‌تی حیزب نابن و ئه‌گه‌ری ئه‌وه‌ش هه‌یه هه‌موویان تووشی قه‌یرانی مه‌شروعیه‌ت بێن. یانی حاڵه‌تێکی وه‌ک چله‌کانی حیزبی دێموکرات که له نه‌بوونی ڕێبه‌رێکی دیار و خاوه‌ن پرستیژدا، ببوه چه‌ن به‌ش و sect. دیاره ئه‌گه‌ر حیزب به یه‌کگرتووییش بمێنێته‌وه و بیهه‌وێ بۆ داهاتووی خۆی به‌رنامه و پڕۆگرام داڕێژێ، ناچار ده‌بێ قاسملوو له په‌نا پێشه‌وا بخاته ڕیزی هێماکانی و خۆی بۆ قۆناغێکی تر ئاماده بکات.\nهه‌ڵبه‌ت له قۆناغێکی ئاوادا ده‌بێ حیزبی دێموکرات چ له باری فیکری و چ له باری ڕێکخستنییه‌وه سه‌رله‌نوێ ساز بکرێته‌وه. له دوخێکی وادا بۆ ساغکردنه‌وه‌ی ناسنامه‌ی حیزب و دانه‌بڕان له ڕابردووی ده‌یان ساڵه‌ی، به‌پێی هه‌لومه‌رج ده‌بێ له که‌له‌پوری قازی، قاسملوو و سه‌رکرده‌کانی دیکه‌ی که‌ڵک وه‌رگرێ. چونکه هه‌ر بزووتنه‌وه‌یه‌ک له‌سه‌ر هێڵه‌کانی ناسنامه‌ی خۆی نه‌ڕوا بێگومان تووشی قه‌یران و له‌تبوون و لێکدابڕان ده‌بێ. بۆوێنه زۆرێک له توێژه سووننه‌تی و مه‌زهه‌بییه‌کانی کوردستان به شێوه‌یه‌کی نه‌ریتی حیزبی دێموکرات له هه‌موو بزووتنه‌وه‌کانی دیکه له خۆیان به نیزیک تر ده‌زانن به‌ڵام له به‌رنامه و پرۆگرامی ئێستای حیزبدا هیچ شتێکی سه‌رنجڕاکێش سه‌باره‌ت به‌م چین و توێژانه له‌گۆڕێدا نییه. ئه‌م بابه‌ته له درێژخایه‌ندا ده‌توانێ پێگه‌ی کۆمه‌ڵایه‌تیی حیزب له‌نێو ئه‌م لایه‌نانه‌دا له‌ق بکا و ببێته هۆکاری نزیکبوونه‌وه‌یان له بزووتنه‌وه‌ی ئیسلامیی سیاسی.\nجیاوازی فیکری و سیاسی لایه‌نه دژبه‌ره‌کانی نێو حیزب له‌م کێشه‌یه‌دا چ ده‌ورێکیان هه‌یه؟ به واتایه‌کی تر، ئایا بنچینه‌ی گرفته‌کان ده‌گه‌ڕێته‌وه بۆ کێشه‌ی فیکری و سیاسی یان مه‌عریفی؟\n– زۆر که‌م، شته‌که زۆرتر شه‌ڕێکه له‌پێناو وه‌ده‌ستخستنی ده‌سه‌ڵات. ئه‌گه‌ر جیاوازییه‌کی سیاسی یان فیکری هه‌بێ، ئه‌وپه‌ڕی له ئاستی جیاوازی بۆوێنه "ده‌سته‌ی ئابادگه‌رانی مه‌جلیس" و ده‌سته‌ی "ئابادگه‌رانی شووڕا"دایه. هه‌ردوو باڵ به ڕواڵه‌ت خۆیان به په‌یڕه‌وی ڕێبازی قاسملوو ده‌زانن و سیاسه‌ته‌کانیشیان تا ڕاده‌یه‌کی زۆر هاوشێوه‌یه. ته‌نانه‌ت باڵی ڕێبه‌ڕایه‌تی شۆڕشگێڕیش که ده‌گوترێ دژی قاسملوون به‌ر له‌وه‌ی که دژبه‌ری فیکر و سیاسه‌تی ئه‌و بن، له‌گه‌ڵ هه‌ندێک کرده‌وه‌ی وه‌ک "لیستی فیکس" گرفتیان هه‌بوو. له هه‌ر حاڵدا دوو که‌له‌به‌ری (شکاف) سه‌ره‌کی له حیزبدا هه‌ن که هاوڕه‌گه‌زی ده‌سه‌ڵاتن. دابڕانی باڵی هیجری له‌گه‌ڵ باڵی حه‌سه‌نزاده و که‌له‌به‌ری باڵی هیجری له‌گه‌ڵ باڵی ڕێبه‌رایه‌تی شۆڕشگێڕ. له‌په‌نا ئه‌مه‌ش ده‌توانین ئاماژه به که‌له‌به‌ری ناوچه‌گه‌ری و که‌له‌به‌ری نه‌وه‌یی (شکاف نسلی) بکه‌ین که هه‌ڵبه‌ت گرینگایه‌تیان له که‌له‌به‌ری ده‌سه‌ڵات که‌متره. به‌ڵام به‌پێی فۆڕماسیۆنی که‌له‌به‌ره کۆمه‌ڵایه‌تییه‌کان له‌گه‌ڵ که‌له‌به‌ری ده‌سه‌ڵات حاڵه‌تی چڕوپڕیان (متراکم) یه‌کتربڕ (متاقطع) په‌یدا ده‌که‌ن. بۆوێنه چاو له که‌له‌به‌ری نه‌وه‌یی بکه‌ن، زۆرینه‌ی باڵی هیجری که‌سانێکن که دوای ساڵی ۵۸ هاتوونه‌ته نێو ڕیزه‌کانی "حیزبی قاسملوو". به‌ڵام له دوو باڵه‌که‌ی دیکه‌دا، به‌تایبه‌ت باڵی ڕێبه‌ڕایه‌تی شۆڕشگێڕ، که‌سی وای تێدایه که ته‌مه‌نی حیزبایه‌تییه‌که‌ی به‌قه‌را قاسملوویه. له باری که‌له‌به‌ری ناوچه‌ییش، باڵه‌کانی ڕێبه‌ڕایه‌تی و حه‌سه‌نزاده زیاتر موکریان ده‌گرنه‌به‌ر که تا سه‌قز و بانه‌ش ده‌گرێته‌وه. به‌ڵام جیناحی هیجری له‌م باره‌یه‌وه به‌ربڵاو تره. هه‌ڵبه‌ت له باری که‌له‌به‌ری ناوچه‌ییه‌وه پێویسته ئاماژه به دوو خاڵ بکرێت:\nیه‌که‌م، ئه‌وه‌ی که به‌شێک له‌م که‌لێنه ده‌سکردی شه‌ڕی ده‌سه‌ڵاته و به ئه‌نقه‌ست ئاگره‌که‌ی خۆش ده‌کرێ.\nدووه‌م، به‌ڵام به‌شێکی به‌رهه‌می داسه‌پانی ڕاستییه‌کانی ده‌ره‌وه‌یه. ئه‌مه ڕاستییه‌که که به زۆر هۆی سیاسی، کۆمه‌ڵایه‌تی و مێژوویی هه‌میشه له حیزبی دێموکراتدا، گوتاری مه‌هاباد باڵاده‌ست بووه. به‌ڵام له‌م پازده ساڵه‌ی دواییدا به‌شێک به‌هۆی سیاسه‌ته‌کانی تاران، ده‌ڤه‌ری موکریان و به‌تایبه‌ت مه‌هاباد، که‌وتنه‌ژێر زه‌خت و گوشارێکی زۆرتر له پارێزگای کوردستان و له ئاکامدا گه‌شه‌سه‌ندنێکی که‌متریان به‌خۆوه بینی. له حاڵێکدا که به زۆر هۆکاری وه‌ک که‌متربوونی گوشاری ناوه‌ند و کرانه‌وه‌ی ڕێژه‌یی ده‌روازه‌ی کوردستانی عێراق و… بایه‌خ و گرینگایه‌تی سنه و پارێزگای کوردستان له کۆی کوردستانی ئێراندا زۆرتر بوو. ڕه‌نگه ئه‌م گۆڕانکارییه ده‌ره‌کییه‌ش تا ڕاده‌یه‌ک ته‌شه‌نه‌ی کردبێته نێو ڕیزه‌کانی حیزب. هه‌ڵبه‌ت دوای ڕووداوه‌کانی هاوینی پاری کوردستانی ئێران، سه‌رله‌نوێ گرینگایه‌تی سیاسیی مه‌هاباد زۆر بۆوه.\nله باری که‌له‌به‌ری نه‌سلیشه‌وه پێویسته ئاماژه به‌م حه‌قیقه‌ته بکه‌م که له حیزبی ۶۱ ساڵه‌ی دێموکرات‌دا ئێستا سێ نه‌سل له‌پاڵ یه‌کدا ده‌ژین. باڵی هیجری که له ڕاستیدا نه‌سلی دووه‌می حیزبن، شوناس و ناسنامه‌ی حیزب به‌ته‌نیا له قاسملوو و له خه‌باتی هه‌شتاکانی ئه‌م حیزبه‌دا ده‌بینن. ئه‌مه به‌هۆی نزیکبوونی زه‌مانی ئه‌م سه‌رده‌مه له باری ڕه‌وانی و عاتیفییه‌وه تا ڕاده‌یه‌ک پاساو ده‌درێته‌وه. به‌ڵام هه‌رچی له بواری زه‌مانییه‌وه له‌م قۆناغه دوور ڈه‌بینه‌وه، گرینگایه‌تییه‌که‌شی که‌م ده‌بێته‌وه. دیاره سنووره‌کانی ناسنامه‌ی نه‌سلی یه‌که‌میش بازنه‌یه‌کی به‌رفراوان تر و ڕابردوویه‌کی لانیکه‌م چل ساڵانه‌ی هه‌یه. ئه‌وان شوناسی حیزبی دێموکرات ته‌نیا له مێژووی دوای شوڕشی ۵۷دا کورت ناکه‌نه‌وه. به‌ڵام بۆ نه‌سلی تازه چۆنه؟ بۆ ئه‌م نه‌سله‌ش ناسنامه‌ی قۆناغی قاسملوو دیار تر و به‌رچاو تره. به‌ڵام نه‌ک به ڕاده‌ی نه‌سلی دووه‌م.\nئه‌وه‌شمان له‌بیر نه‌چێ که له‌م چه‌ند ساڵه‌ی دواییدا به‌هۆی په‌ره‌سه‌ندنی میدیا کوردییه‌کان له ئه‌وروپا و کوردستانی عێراق و خوێندنه‌وه‌ی دوباره‌ی کۆماری کوردستان و قازی محه‌مه‌د وه‌ک گرینگترین هێمای نه‌ته‌وه‌یی ئه‌م چاخه‌ش دوباره ژیاوه‌ته‌وه و ته‌نانه‌ت بۆ هه‌ندێک له خه‌ڵکی باشووری کوردستانی ئێرانیش که تازه له‌گه‌ڵ حیزب ئاشنا ده‌بن، ڕاکێشانی ئه‌م لایه‌نه ناسنامه‌ییه زۆرتره. دیاره له هه‌ر چه‌شنه سازکردنه‌وه‌یه‌کی فیکری حیزبدا، ده‌بێ هاوسه‌نگییه‌کی گونجاو له‌نێو لایه‌نه ناسنامه‌یی‌یه جۆراوجۆره‌کاندا پێکبێ.\nده‌ور و قورسایی که‌سانی سه‌ر به ڕێبه‌ڕایه‌تی شۆڕشگێڕی (پێشوو) له‌و ناکۆکییانه‌دا چۆن ده‌نرخێنن؟\n– ده ساڵ پاش یه‌کگرتنه‌وه‌ی ئه‌م دوو به‌شه‌ی حیزب، خه‌ریکه جارێکی دیکه دابڕان ڕوو ده‌دات. ده ساڵ له‌مه‌وبه‌ر ئه‌م یه‌کگرتنه‌وه‌یه له ڕوانگه‌ی چاودێرانی سیاسی و بیروڕای گشتیی نێوخۆ، وه‌ک سه‌رکه‌وتنێکی گه‌وره سه‌یری ده‌کرا. به‌ڵام وا وێده‌چێ میکانیزمی ئه‌م یه‌کگرتنه‌وه زۆر شیاو و گونجاو نه‌بووبێ که ئێستا دوباره ئه‌م گرفته سه‌ری هه‌ڵداوه‌ته‌وه. تاکه‌کانی سه‌ر به ڕێبه‌رایه‌تی شۆڕشگێڕ کاتێک چوونه‌وه نێو حیزب که دوو باڵی "مه‌لایی" و "مسته‌فایی" به‌ره به‌ره خۆیان داڕشتبوو و ڕه‌وتی تێکه‌ڵبوونه‌وه‌ی ئه‌وانیش که‌وته‌ژێر کاریگه‌ری ئه‌م وه‌زعه و هه‌ر ئه‌وه‌ش وای کرد که جێی خۆیان نه‌گرنه‌وه. ئه‌وان (ڕێبه‌رایه‌تی شۆڕشگێڕ) له حاڵێکدا که له جێگه و پێگه‌ی خۆیان له‌نێو حیزبدا ڕازی نه‌بوون، ئه‌زموونی سه‌رنه‌که‌وتوویی جیابوونه‌وه‌ش توانای مانۆر و هه‌ڵبژاردنی لێ زه‌وت کردبوون.\nئاکام و ده‌رئه‌نجامی ئه‌م کێشه‌یه چۆن ده‌بینن؟ ئایا ئه‌م کێشه‌یه چاره‌سه‌ر ده‌کرێ و ئه‌گه‌ر ده‌کرێ، کێ ده‌توانێ بیکا؟\n– من پێموایه حیزبی دێموکرات نه‌خۆشه. نه‌خۆشییه‌که‌یشی به‌هه‌نده و جێگای مه‌ترسییه. بۆ ئه‌وه‌ی به یه‌کجاری چاره‌سه‌ر بکرێ، ده‌بێ به شێوه‌یه‌کی ئه‌م سێ هۆکاره سه‌ره‌کییه‌ی که بوونه‌ته مایه‌ی خوڵقاندنی قه‌یران که له وه‌ڵامی پرسیاری یه‌که‌مدا ئاماژه‌م پێکرد، له‌نێوبچن. به‌ڵام پێم وا نییه چاره‌سه‌ریی ئه‌مانه له توانای لانیکه‌م ئێستای ڕێبه‌رایه‌تی حدکادا (به هه‌ر دووک باڵیه‌وه) بێ و نه هه‌لومه‌رجی پێکهاته‌ییش، لانیکه‌م له کورتماوه‌دا ده‌رفه‌تی ئه‌م کاره ده‌ڕه‌خسێنێ. که‌وابوو ده‌بێ بیر له ڕێگه‌چاره‌ی کاتی بکرێته‌وه و کارێک که لانیکه‌م ئه‌م نه‌خۆشییه مه‌ترسیداره کۆنترۆل بکرێ و چیدی به‌ره‌و پێش نه‌چێ. هه‌رچه‌ند ئێستاکه به‌هۆی ئه‌و که‌شوهه‌وا ڕه‌وانییه‌ی که زاڵ بووه و ڕه‌وینه‌وه‌ی که‌شوهه‌وای لۆژیک و دیالۆگ، کۆکردنه‌وه‌ی کێشه‌کان زۆر دژواره. ڕێگه‌یه‌کی کاتی ده‌توانێ ئه‌وه بێ که پێش ئه‌وه‌ی کێشه‌که بگاته لووتکه و حیزب تووشی پارچه‌بوون بێت، باڵی ده‌سه‌ڵاتدار لانیکه‌م هه‌ندێک له داواکارییه‌کانی ئۆپۆزیسیۆن په‌سند بکا. هه‌رچه‌ند ئه‌م چاوه‌ڕوانییه تا ڕاده‌یه‌ک له عه‌قڵییه‌تی سیاسیی باڵی ده‌سه‌ڵاتدار به‌دووره، به‌ڵام بۆ پێشگرتن له هه‌ڵوه‌شانه‌وه‌ی حیزب ده‌کرێ وه‌ک گریمانه‌یه‌ک سه‌یری بکرێ. حاڵه‌تی به پێچه‌وانه‌ی ئه‌مه‌ش، هه‌ر چه‌ند باری نالۆژیکی زیاتره، هه‌ر ڕاسته. ڕێگه‌یه‌کی گونجاو تر ده‌ستتێوه‌ردانی ئه‌ساسنامه‌ی حیزب و گۆڕینی به مه‌به‌ستی هه‌ماهه‌نگکردنی له‌گه‌ڵ هه‌لومه‌رجی نائاسایی و دیموکراتیک تر کردنیه‌تی. داڕشتنی حیزبی دێموکرات له‌سه‌ر بناغه‌ی سانترالیزمی دیموکراتیکه که ده‌چێته خانه‌ی حیزبه لێنینیستکانه‌وه. له مۆدێلی سانترالیزمی دیموکراتیکدا هیچ میکانیزمێک بۆ پاراستن و یان ده‌ربڕینی به‌رژه‌وه‌ندیی و بیروڕای لایه‌نی که‌مینه له‌به‌رچاو نه‌گیراوه. له‌ڕاستیدا سانترالیزمی دیموکراتیک چه‌شنێک ئیستیبدادی زۆرینه‌یه که له سۆنگه‌ی هه‌ڵبژاردنی دیموکراتیکه‌وه به‌دیدێ. له حاڵێکدا ڕۆحی دیموکراسی ڕاسته‌قینه ئه‌وه‌یه که وێڕای هێژمۆنی زۆرینه، ماف و به‌رژه‌وه‌ندیی که‌مینه‌ش بپارێزرێ. فێدراڵیزم چه‌شنێک میکانیزمه بۆ دابه‌شکردنی ده‌سه‌ڵات که سه‌قامگیربوونی له پێوه‌ندیی ڕاسته‌وخۆ له‌گه‌ڵ دیموکراسی "ته‌فاهومی"دایه. دیموکراسی ته‌فاهومی چه‌شنێک دیموکراسییه که ڕێک ده‌که‌وێته به‌رانبه‌ری دیموکراسی زۆرینه. بۆوێنه له ئێراندا ڕێفۆرمخوازان و ڕووناکبیرانی ناوه‌ندیش داکۆکی له‌م شێوه دیموکراسییه ده‌که‌ن. له به‌رانبه‌ردا ئێمه‌ش به‌م پاساوه که ئه‌م دیموکراسییه‌ی ئێوه، هه‌وێنی ئیستیبدادی زۆرینه‌ی تێدایه، داکۆکی له دیموکراسی ته‌فاهومی و فێدرالیزم ده‌که‌ین.\nدیموکراسی فه‌لسه‌فه‌یه‌که بۆ پێکه‌وه‌ژیان و پێویست ناکا ته‌نیا له ئاستی به‌شه سیاسییه‌کاندا پیاده بکرێ. هه‌موو پێکهاته، داموده‌زگا و حیزب و ڕێکخراوه‌یه‌ک ده‌شێ له‌نێو خۆیدا دیموکراتیک و فیدراڵ بێ. حیزبێک که دروشمی فیدراڵیزم و پاراستنی مافی که‌مینه ده‌دا، له‌نێو خۆیشیدا ده‌بێ نموونه‌یه‌کی وا بێ. بۆوێنه ده‌بێ جێگای که‌مینه، به‌رژه‌وه‌ندیی که‌مینه و ته‌نانه‌ت تریبون و ڕۆژنامه‌ی که‌مینه‌ش دیاریکراو بێ. که‌سانی نادیموکرات ناتوانن بۆ دیموکراسی خه‌بات بکه‌ن و پێکهاته‌ی سانترال و چه‌قبه‌ستویش ناتوانێ ڕێبوارێکی ڕاسته‌قینه‌ی سانترالیزم و فێدراڵی بێ. دیاره ئه‌م بۆ که‌مینه و زۆرینه‌ی پێش کۆنگره‌ی ۱۳ش هه‌ر ڕاسته و ته‌نیا ئه‌م دوو سێ ساڵه‌ی ئاخری حیزب ناگرێته‌وه. کاکڵی مه‌به‌ست ئه‌وه‌یه که ئه‌م شێوه ڕێکخستنه زۆر کۆن بووه و له‌گه‌ڵ نیاز و بارودۆخی سه‌رده‌م نایخوێنێته‌وه. ڕه‌نگه شیاوی گوتن بێ که له ڕێکخستنی مۆدێرندا ئه‌مڕۆکه پێوه‌ندییه ئه‌ستوونییه‌کان تا ئه‌و جێگایه‌ی بلوێ که‌م ده‌بنه‌وه و پێوه‌ندی ئاسۆیی که بناغه‌ی ڕێکخستنی تۆڕیی‌یه (شبکه) جێگایان ده‌گرێته‌وه و پێوه‌ندی شه‌به‌که‌یی ڕۆحێکی دیموکراتیک تری هه‌یه. پێموایه ئه‌مه که‌مایه‌سییه‌که که ئه‌گه‌ر چاره نه‌کرێ له حاڵه‌تی ئاساییشدا ده‌توانی حیزب تووشی قه‌یران بکا.\nئایا ئه‌گه‌ری ئینشیعاب و له‌تبوونی حیزب له گۆڕێدا هه‌یه؟\n– بۆ ئه‌وه‌ی که ئینشیعاب ڕووبدا، ده‌بێ دوو فاکتۆری سه‌ره‌کی هه‌بن. یه‌کیان ڕاده‌ی کێشه‌کان به ئاستێک بگات که ئیمکانی درێژه‌دان به کاری هاوبه‌ش نه‌مێنێ و دووه‌میش زه‌مینه‌ی پراکتیکی بۆ ئینشیعاب خۆش بکرێ. تا ئێستا هیچ کام له‌م دوو فاکتۆره به ڕاده‌ی پێویست نه‌گه‌یشتوون. هه‌رچه‌ند زۆریش دوور نین. سه‌رچاوه‌ی ماڵیی حیزبی دێموکرات به‌ته‌واوی له‌ده‌ستی باڵی هیجری‌دایه و ئه‌وه‌ش ده‌بێته هۆی دروستبوونی ته‌نگوچه‌ڵه‌مه‌ی کرده‌یی بۆ ئه‌و که‌سانه‌ی که بیر له جیابوونه‌وه ده‌که‌نه‌وه. هه‌رچه‌ند ئه‌گه‌ری ئه‌وه هه‌یه که ئه‌م پاره‌یه به جۆرێک له‌و لایه‌نانه‌ی که لاوازبوونی حیزبیان گه‌ره‌که دابین بکرێ.\nبه تێڕوانین و بۆچوونی ئێوه ئه‌گه‌ر ئینشیعاب ڕووبدا چۆن ده‌بێ؟\n– دیاره ئه‌مه خراپ ترین حاڵه‌ته و ته‌واو حیزب ۴۰ ساڵ ده‌گه‌ڕێته‌وه بۆ دوایه و ده‌یباته‌وه سه‌رده‌می چله‌کان که کوت کوت و له‌ت له‌ت ببوو. هه‌روه‌ک پێشتریش باسم کرد، ئه‌م ئینشیعابه له‌گه‌ڵ نموونه‌ی "تاقمی ۷ که‌سی" و ڕێبه‌رایه‌تی شۆڕشگێڕ جیاوازی زۆری ده‌بێ. له‌واندا هه‌ر جاره‌ی بڕێک له هێز و ئیمکاناتی حیزب له به‌ده‌نه‌ی ئه‌سڵی جیا بۆوه. به‌ڵام مه‌شروعیه‌تی هه‌ر له جێی خۆیدا بوو. به‌ڵام ئه‌م جاره له‌گه‌ڵ هه‌ر له‌ته‌ی حیزب، کوتێکیش له مه‌شروعیه‌تی ده‌ڕوا و زه‌برێکی گه‌وره و قه‌ره‌بوونه‌کراوه وه ئیعتیبار و پریستیژی ده‌که‌وێ. دیاره له هه‌نگاوی یه‌که‌مدا حیزب ده‌بێته دوو به‌ش. به‌ڵام ئه‌گه‌ری ئه‌وه هه‌یه که باڵی که‌مینه ماوه‌یه‌ک دواتر به دوو باڵی حه‌سه‌نزاده و ڕه‌ستگاردا دابه‌ش بێ. له باری پێگه‌ی کۆ‌مه‌ڵایه‌تیشه‌وه دیاره قورسایی باڵی که‌مینه له پارێزگای ئازه‌ربایجانی ڕۆژئاوادا زۆرتر ده‌بێ و باڵی هیجری‌یش ده‌بێ له‌سه‌ر پارێزگای کوردستان حیساب بکا که هه‌ڵبه‌ت له‌وێش تووشی ڕه‌قه‌به‌ری له‌گه‌ڵ دوو کۆمه‌ڵه‌که ده‌بێ و ئه‌و پله‌یه‌ی که بۆخۆیان بیری لێ ده‌که‌نه‌وه به‌ده‌ست ناهێنن. دیاره له‌تبوونی حیزب ئاسه‌واری جۆراوجۆری ده‌بێ که به‌کورتی باسیان ده‌که‌م. له ئاستی نێونه‌ته‌وه‌ییدا و له ڕێکخراوه‌ی وه‌ک ئه‌نته‌رناسیۆنالیستی سۆسیالیست و یان ده‌وڵه‌تانی ڕۆژئاوایی وه‌ک ئه‌مریکا که ئێستا هه‌وڵی لێ نزیک بوونه‌وه‌یان ده‌درێ، به ته‌واوی ده‌شکێن. له ئاستی ئێرانیدا له‌نێو ئۆپۆزیسیۆندا جێگای جارانیان نامێنێته‌وه. له‌نێو حیزبه کوردستانییه‌کاندا تا ئاستی حیزبێکی پله دووه‌می وه‌ک کۆمه‌ڵه و په‌ژاک داده‌به‌زن. له نێوخۆی وڵاتیشدا تووشی گیروگرفت ده‌بن. دیاره نایشارمه‌وه نوخبه‌ی سیاسیی نێوخۆ له ڕێبه‌رایه‌تی ئێستای حدکا خوێنده‌وار تره، به‌ڵام حدکا به‌و سه‌رمایه سیاسییه پشت‌ئه‌ستووره که له سۆنگه‌ی ۶۰ ساڵ چالاکی و له‌ده‌ستدانی هه‌زاران ئه‌ندام و ڕێبه‌رایه‌تی به‌ده‌ستیخستووه. به له‌ت له‌ت بوونی حیزب ئه‌و سه‌رمایه ده‌یان ساڵه‌یه‌ش به‌فیڕۆ ده‌چێ و ئه‌گه‌ری پێکهاتنی جه‌ریان و ئاڵترناتیڤی نێوخۆیی زیاتر ده‌بێ. له نێوخوی حیزبیشدا ئه‌گه‌ری دڵساردبوونه‌وه‌ی کادر و ئه‌ندامان و دابڕانیان زۆر ده‌بێ. دیاره وه‌ڕاستگه‌ڕانی ته‌واوی ئه‌م گریمانانه به‌ستراونه‌ته‌وه به درێژه‌ی ئه‌م بارودۆخه سیاسییه‌ی ئێستای ئێران و ناوچه و ئه‌گه‌ر گۆڕانێکی خێرا و کوتوپڕ له ئێراندا ڕووبدا، یان هاوکێشه سیاسییه‌کان به شێوه‌یه‌کی بنه‌ڕه‌تی و قووڵ گۆڕانیان به‌سه‌ردا بێ، ته‌عبیری ئه‌م گریمانه‌یه‌ش به جۆرێکی دیکه ده‌بێ .\nسه رچاوه : دیمانه\nسازدانی دیمانه: بارام نادری\n* د. هه‌واڵ شاروێرانی ناوێکی خوازراوه بۆ که‌سایه‌تییه‌کی سیاسیی دانیشتووی نێوخۆی وڵات له ڕۆژهه‌ڵاتی کوردستان. به‌هۆی باری پاراستن، ناوبراو نه‌یخواست ناوه‌که‌ی ئاشکرا بێت.\nپاسخ دادن معادله امنیتی الزامی است . * − 6 = یک\nسایت نوگرا - 454,528 بازدید\nعشق زن به غیر شوهر - 207,104 بازدید\nپەیوە ندی مامۆستا ناصر سبحانی لەگەڵ عبدالکریم سروش


چیرۆکی مەرگی کرێکاری پاککەرەوەی وەزارەتی داد چیرۆکی دەیان و سەدان کرێکارە لە بەریتانیا … – hkkurdistan\nHome 6 ئەرشیفی بابەتەکان 6 چیرۆکی مەرگی کرێکاری پاککەرەوەی وەزارەتی داد چیرۆکی دەیان و سەدان کرێکارە لە بەریتانیا …\nباروڕەوشی کرێکارانێک کە هێشتا لەسەرکارن لەرێگەی گێڕانەوەی چیرۆکەکانیان:\nسالار حەمەسەعید …\nئیمانوئێل گۆمز یەکێک لەو کرێکارانەبوو کە بەردەوام بوو لەکارکردن سەرەرای بوونی نیشانەکانی کۆڤید ١٩ (کۆرۆناڤایرۆس) تیایدا ئەویش لە ترسی لەدەستدانی دەرامەتەکەی یابڕینی مووچەکەی. ئیمانوئێل مۆڵەتی نەخۆشی وەرنەگرت لەبەرئەوەی دەیزانی گەر کارنەکات ومۆڵەت وەربگرێ پارە ومووچەی بۆسەرف ناکرێ چونکە کرێکاران مووچەیان پینادرێ گەر مۆڵەتی نەخۆشی وەرگرن.\nکرێکارانی پاککەرەوە کە لەلایەن ئاژانسی ناحکومییەوە دەخرێنە سەرکار بەردەوامن لەکارکردن لە فەرمانگە وبینا نیمچە چۆڵەکانی وەزارەتی داد لە ”وێست منستەر”ی لەندەن. مەرگی ئەو کرێکاری پاککەرەوەی وەزارەتی داد نیگەرانی جدی خستەوە لەبارەی باری تەندروستی و چارەسەری کرێکارانی سەر بەئاژانسی تایبەت و ناحکومی کە پارە ومووچەی مۆڵەتی نەخۆشکەوتن وەرناگرن. سەندیکایەکی کرێکاری بەناوی ”دەنگە یەکگرتووەکانی جیهان” دەڵێن کە نیگەرانن کە ئەندامی یەکیەتیەکەیان ”ئیمانۆئێل گۆمز” بەردەوام بوو لە کارکردن لە شوێنێکدا کە نیمچە چۆڵ و هۆڵ بووە لەگەڵ گومانی نیشانەکانی پەتای کۆرۆناڤایرۆس پێوەی.\nلەبەرئەوەی کە ئیمکانیەتی ئەوەی نەبووە کە دەرامەتەکەی یا بەشێک لەدەرامەتەکەی لەدەست بدا. ئیمانۆئێل لە ٢٤ی نیسانی ئەمساڵدا گیانی لەدەست دا پاش ئەوەی لەلایەن هاوڕێیەکیەوە دەبرێتەوە ماڵەوە کە نیگەرانی بەرزی پلەی گەرماکەی و لەدەستدانی ئیشتهای خواردنەکەی بووە.\nکرێکارێکی تەعمیر وچاککردنەوە ”صیانة”ش لە وەزارەتی داد کە هەفتەی پێشوو لە بارو زروفێکی نادیاردا مردووە گوماندەکرێ بەهۆی پەتای کۆرۆناڤایرۆسەوە مردبێت. بەپێی ئەم یەکیەتیە کرێکاریە چەندەها کرێکاری پاککەرەوە کە کاردەکەن بۆ وەزارەتی دادی بەریتانی رازی نین کە بچنە سەرکار لە ترسی تووشبوون بەم پەتایە، ئەمەش دوابەدوای مەرگی ئەو دوو کرێکارە.\nیەکێک لەکرێکارانی پاککەرەوە لەکار ڕاگیردراوە بەهۆی ڕەخنەگرتن لە فەرمانگەی کۆمپانیاکەیان کە کۆمپانیای پاککردنەوەیە، پاش مەرگی هاوکارەکەیان ونیگەرانیەکانی لەمبارەیەوە. کارمەندانی حکومی ئەم وەزارەتە پێیانگوتراوە کە لە ماڵەوە کارەکانیان ئەنجام بدەن بەڵام کرێکارانی پاککەرەوە کە دانراون بە کرێکارانی کاریگەر ”کرێکاری کلیلی” فەرمانیان پێکراوە کە ئامادەبن لەسەرشوێنی کارەکانیان بەڵام بە گروپی ٢ تا ٣ کەس کاربکەن لە بینا وفەرمانگەکانی وەزارەتدا. سکاڵایان کردووە کە پێداویستیە گرنگ و پێویستەکانیان پێنەدراوە وەک ماسک/ دەمامک و شتی تر هەروەها لەکاتە هەرە قەرەباڵغەکاندا شفتی کاریان ئەنجام دەدەن لە گەڕەکە هەرەباڵغەکانی وەک ”وێست منستەر” لە لەندەن.\nئەم کرێکارانەی کەرتی پاککردنەوە سەعاتی ( ٩.٠٨) پاوەند وەردەگرن واتە زۆر کەمتر لە ١٠ پاوەند لە سەعاتێکدا و داوایان لێکراوە کە لەیەک کاتدا کارنەکەن وە بە گروپی ٢ تا ٣ کەس کاربکەن، بەڵام لە ١٥ی نیسانەوە گەڕاونەتەوە سەر وەزعی نۆرماڵی شفتی کارکردنیان.\n”فاتیمە دیالۆ” کە کرێکارێکی ٥٥ ساڵەیە دەڵێ: ”هیچ کارێک نیە ئەنجامی بدەین. بیناکان چۆڵن، بەڵام ناتوانین بڕۆینە ماڵەوە. ئەگەر بمانەوێ مووچە وپارەمان پێ بدرێ دەبێ بمێنینەوە تابتوانین پارەی ”فاتورەکان”مان بدەین. بەڕێوبەر وسەرۆکەکان هەڵاتوون ولێرەنین، دوو لەهاوکارەکانمان گیانیان لەدەست داوە، هەندێک لە ترسا لەرزی لێهاتووە، ئێمە لێرە گیرمان خواردوە، بەراستی دەترسین ”.\nکارلۆس ئەلبرتۆ کە کرێکارێکی پاککەرەوەی تەمەن ٦١ ساڵە وپەنابەرە دەڵێ: ”لە ١٨ی مارسەوە تا ١٩ی نیسان نەچۆتە سەرکار بەهۆی گومانی پەتای کۆرۆناڤایرۆسەوە وە پێی وتراوە کە تەنها ئەوبڕە پارەیەی پێ دەدرێ کە بەپێی یاسا ڕێگەپێدراوە واتە تەنها ٤٢٠پاوەند لەمانگێکدا.\nوەزارەتی داد نە ئاگادارکراوەتەوە لە ژمارەی ئەوکەسانەی کە تێستی کۆرۆناڤایرۆس یان پۆزەتیڤ بووە واتە تووشبوون بە پەتاکە وە نە لە ژمارەی ئەو کەسانەی کە گیانیان لەدەست داوە. کۆمپانیای پاککەرەوە کە خاوەن کارە، مەرگی ئەو کرێکارانە دەگەڕێنێتەوە بۆ تەمەنیان کە گوایە سەروو ٦٠ ساڵ بوون لەبەرئەوە مردوون. یەکیەتیە کرێکاریەکە دەڵێ مەرگی هەردوو کرێکارەکە دەگەڕێتەوە بۆ تووشبوونیان بە کرۆناڤایرۆس.\nئەم کرێکارە سەرەرای ئەوەی کە زۆر نەخۆش بووە و تووشی حاڵەتی ”وڕێنەکردن” بووە لەگەڵ پلەیەکی گەرمای زۆردا و لەسەر لێواری داڕمانێکی جەستەیی دابووە بەڵام هێشتا هەر کاریکردوە بۆ بیناو دامەزراوەکانی وەزارەتی داد لەجیاتی ئەوەی لەماڵەوە پشوو بدات. ئەمە ڕیاکاریە لە دەوڵەت وحکومەتەوە کە لەلایەکەوە دەڵێ لە یەکتر دوورکەونەوە و تیکەڵ بەیەک مەبن لەلایەکی تریشەوە بەکرێکارانی پاککەرەوە دەڵێ بەردەوام بن لەکارەکانتان سەرەرای ئەگەری تووشبوون بەو پەتایە. ئەوەی شایەنی باسە پارەیەک کە ئەم کرێکارانە هەفتانە وەریدەگرن بریتییە لە تەنها ٩٦ پاوەند لە ئەگەری وەرگرتنی مۆڵەت لەحاڵەتی تووشبوون بەم پەتایە.\n٦ی نیسانی ٢٠٢٠